Rayuan habeas corpus Datuk Addy Kana, 2 anggota polis ditangguh
Oleh NUZULSHAM SHAMSUDDIN

28 Disember 2020, 6:00 pm
PUTRAJAYA – Mahkamah Persekutuan hari ini menangguhkan keputusan rayuan habeas corpus seorang ahli perniagaan bergelar ‘Datuk’ dan dua anggota polis berpangkat koperal berhubung tahanan reman mereka dalam Akta Pencegahan Jenayah POCA 1959.
Mereka ialah Zaidi Kanapiah, atau lebih dikenali sebagai ‘Datuk Addy Kana,’ Koperal Muhamad Amin Nur Rashid Mohamed Puad dan Koperal Mohd. Hairy Mohammad, yang berusia lingkungan 34 hingga 39 tahun.
Panel lima hakim yang diketuai Ketua Hakim Negara Tun Tengku Maimun Tuan Mat memutuskan menangguhkan keputusan selepas selesai mendengar hujah daripada kedua-dua belah pihak melalui prosiding dalam talian.
“Kami KIV (manangguhkan) keputusan,” katanya.
Empat lagi Hakim yang turut bersidang ialah Datuk Vernon Ong Lam Kiat, Datuk Zaleha Yusof, Datuk Seri Hasnah Mohammed Hashim dan Datuk Rhodzariah Bujang.
Ketika prosiding, peguam Datuk Seri Gopal Sri Ram yang mewakili Addy Kana dan dua anggota polis selaku perayu berhujah penahanan ketiga-tiga anak guamnya dibawah Seksyen 4(1)(a) Akta Pencegahan Jenayah tidak berasas, tidak mematuhi prosedur dan bersifat male fide (berniat jahat).

Sementara itu, Peguam Kanan Persekutuan Muhammad Sinti mewakili responden iaitu Asisten Superitendan Khairul Fairoz Rodzuan, Majistret Mahkamah, Ketua Polis Negara dan Kerajaan Malaysia pula berhujah isu yang dibangkitkan adalah tiada merit yang mewajarkan panel untuk campur tangan dengan dapatan hakim bicara.
“Ketiga-tiga perayu yang ditahan merupakan seorang suspek dan bukan saksi,” tambahnya.
Pada 2 November lalu, Kosmo! melaporkan ketiga-tiga mereka kekal dalam tahanan reman Akta Pencegahan Jenayah POCA 1959 selama 38 hari bermula 30 Oktober sehingga 6 Disember oleh Mahkamah Tinggi Kuala Lumpur.
Pesuruhjaya Kehakiman, Datuk Aslam Zainuddin membuat keputusan itu selepas menolak permohonan yang dikemukakan ketiga-tiga pemohon.
Pada 30 November lalu media melaporkan  ketiga-tiganya ditahan mengikut POCA selama dua tahun.
Semua hukuman tahanan selama dua tahun itu diputuskan Lembaga Pencegahan Jenayah (LPJ), Kementerian Dalam Negeri.
Addy Kana ditahan di Penjara Pokok Sena, Kedah manakala dua anggota polis itu masing-masing ditahan di Penjara Bentong, Pahang dan Penjara Simpang Renggam, Johor.
Turut ditahan seorang ahli perniagaan Goh Leong Yeong atau lebih dikenali Alvin Goh. – K! ONlLINE


Dedah nama pihak terlibat kartel daging haram
Oleh NUR HUDA MUSA

28 Disember 2020, 5:48 pm
KUALA LUMPUR – Pemuda UMNO membuat laporan polis bagi mendesak pihak berkuasa mendedahkan individu yang terlibat dengan sindiket kartel daging haram yang diragui status halalnya ke negara ini.
Ketua Pergerakan Pemuda UMNO Malaysia, Datuk Dr. Asyraf Wajdi Dusuki berkata, rakyat berhak mendapatkan maklumat tepat dan jelas mengenai isu kartel daging haram yang didakwa beroperasi sejak 40 tahun lalu.
“Pendedahan kegiatan ini telah menimbulkan keresahan dan kegusaran dalam kalangan masyarakat khususnya umat Islam kerana melibatkan status bekalan daging import halal yang meluas di pasaran dan didakwa sudah berlaku sejak 40 tahun lalu.
“Memandangkan banyak agensi dan institusi yang terlibat dalam urusan kawal-selia, pensijilan, pemeriksaan dan penguatkuasan industri halal di negara ini, maka kami mendesak agar ditubuhkan segera pasukan khas bagi menjalankan siasatan,” katanya.
Beliau berkata demikian ketika tampil membuat laporan polis di Ibu Pejabat Polis Daerah (IPD) Dang Wangi di sini hari ini.
Katanya, pemuda UMNO juga telah memperolehi beberapa maklumat penting yang melibatkan agensi kerajaan yang terlibat secara langsung dalam aspek pemeriksaan, pemantauan dan penguatkuasaan melibatkan pemprosesan daging, rumah sembelih dan loji pemprosesan hasilan haiwan di luar negara.

“Kami juga ingin mendesak pihak kerajaan agar menarik semula lesen perniagaan syarikat yang terlibat bagi menghalang jenayah tersebut berterusan.
“Kita mahu bekalan daging yang melibatkan syarikat yang sedang disiasat ini ditarik semula lesen mereka dalam tempoh dua minggu ini bagi memastikan rakyat Malaysia khususnya umat Islam tidak ragu-ragu dengan bekalan daging import yang ada di pasaran,” jelasnya. – K! ONLINE


Tipu kelulusan kuota pekerja asing, 2 lelaki dipenjara dan denda
Oleh NUZULSHAM SHAMSUDDIN

28 Disember 2020, 5:44 pm
KUALA LUMPUR – Akibat menipu seorang pengarah syarikat berhubung kelulusan kuota pekerja asing daripada Kementerian Dalam Negeri (KDN) dua lelaki dikenakan hukuman penjara dan didenda oleh Mahkamah Sesyen di sini hari ini.
Hakim Rozina Ayob menjatuhkan hukuman penjara tujuh bulan terhadap Mohd. Amir Othman, 55, dan denda RM10,000 terhadap Muhammad Zarul Ariff Mohd . Zawawi, 26 selepas kedua-duanya mengaku bersalah atas pertuduhan yang disabitkan.
Prosiding hari ini sepatutnya ditetapkan untuk perbicaraan namun kedua-dua tertuduh menukar pengakuan kepada bersalah selepas ditawarkan pertuduhan pilihan.
Sebelum menjatuhkan hukuman, Hakim Rozina menasihati tertuduh supaya mengambil iktibar dengan kesalahan yang dilakukan dan tidak mengulangi kesilapan sama.
Mengikut pertuduhan, mereka bersama-sama dengan seorang lagi yang masih bebas dengan niat bersama telah menipu Lim Yaw Shing, 53, dengan memperdayakan mangsa untuk mempercayai bahawa mereka telah menguruskan proses mendapatkan kelulusan kuota pekerja asing daripada KDN bagi sebuah syarikat.
Namun mereka tidak melaksanakannya sehingga mendorong mangsa menyerahkan wang berjumlah RM25,000.

Kesalahan itu didakwa dilakukan di tempat letak kenderaan kawasan Rehat dan Rawat, Awan Besar, Lebuh Raya Kesas, di sini, pukul 4.35 petang pada 13 Mac 2019.
Berikutan itu pendakwaan dikemukakan mengikut Seksyen 415 Kanun Keseksaan dibaca bersama Seksyen 34 Kanun Keseksaan yang boleh dihukum di bawah Seksyen 417 Kanun sama yang memperuntukkan hukuman maksimum penjara lima tahun atau denda atau kedua-duanya jika sabit kesalahan.
Terdahulu, Timbalan Pendakwa Raya Muhammad Asraf Mohamed Tahir memohon hukuman setimpal berbentuk pengajaran kepada kedua-dua tertuduh.
Bagaimanapun, peguam Yayasan Bantuan Guaman Kebangsaan (YBGK), K. Sumitra Devi yang mewakili tertuduh Mohd. Amir memohon hukuman berbentuk pemenjaraan yang singkat, manakala tertuduh Muhammad Zarul Ariff yang diwakili peguam Muhamad Aizat Fakri memohon hukuman denda yang ringan.
Mengikut fakta kes, kedua-dua tertuduh bersama seorang lagi yang masih bebas telah menyatakan kepada mangsa bahawa mereka boleh menguruskan permohonan tersebut dengan bayaran penuh sebanyak RM75,000.
Mangsa kemudian telah membuat semakan surat kelulusan permohonan kuota pekerja asing yang diberikan, namun dokumen tersebut didapati palsu dan tidak berada dalam sistem yang digunakan KDN.K!ONLINE


Tajul, Tuah hampir bertumbuk kerana Izinkan Aku
Oleh NURFARHANA MOHAMED

28 Disember 2020, 5:23 pm
PETALING JAYA – Gara-gara single baharu berjudul Izinkan Aku, penyanyi Tajul hampir bertumbuk dengan seorang bakat muda yang turut bertindak sebagai penulis lirik dan pencipta lagu terbabit iaitu Tuah Adzmi.
Difahamkan, sewaktu sesi rakaman lagu berkenaan juga berlaku insiden bertikam lidah dan perselisihan faham yang mengakibatkan Tajul mahu ‘angkat kaki’ lalu meninggalkan studio rakaman kerana terlalu berang dengan sikap Tuah.
Tajul atau nama sebenarnya Tajul Arif Noor Md. Shari, 22, berkata, dia seboleh-bolehnya enggan memperbesarkan isu tersebut namun dalam masa sama tidak mahu cerita kurang enak tentang dirinya dijaja tanpa mengetahui perkara sebenar.
“Sebenarnya saya tak nak sebut tentang hal ini, sebab saya jenis yang tak suka besarkan perkara yang remeh. Tapi kalau dia masih nak bermasam muka itu hak dia. Saya lebih suka bersikap profesional.
“Ya, saya mengaku ada silap sendiri, tetapi bila dia tak nak faham keadaan saya ketika itu dan menuduh saya membuat rakaman sambil lewa, saya tidak boleh terima.
“Kebetulan saya kurang sihat dan tidak cukup tidur kerana anak saya meragam, sebab itu tumpuan dan suara saya agak kurang baik sewaktu sesi rakaman,” katanya menjelaskan situasi sebenar.

Kekal dengan prinsip profesional dan tidak mahu mencampuradukkan urusan kerja dan peribadi, Tajul tetap terus menyudahkan proses rakaman penuh single Izinkan Aku demi peminat yang menanti kemunculan lagu baharunya.
“Saya cuma minta menangguhkan sesi rakaman sebentar, tetapi dia tetap memaksa saya untuk menyelesaikan sesi rakaman.
“Malah, dia mengeluarkan kata-kata kesat yang kurang sedap didengar dan mencabar kesabaran saya. Apa-apa pun, situasi tegang itu dileraikan dengan baik oleh Pengarah Urusan FMC, Mr. Ho. Saya pun sudah meminta maaf pada Tuah.
“Saya amat kesal dengan apa yang telah berlaku. Mungkin salah saya juga kerana tidak dapat mengawal emosi.
“Sudah nak masuk tahun baharu, tambahan pula saya kini telah bergelar seorang ayah, jadi saya tidak mahu perkara negatif mengganggu hidup dan perjalanan kerjaya seni. Apa yang saya lakukan ini hanyalah untuk isteri dan anak saya,” tutur bapa kepada seorang puteri bernama Adriana Carisa yang berusia setahun.
Single Izinkan Aku berentak balada turut mendapat sentuhan lirik daripada Tajul. Lagu berkenaan dilancarkan di semua platform digital sejak 24 Disember lalu.
“Terima kasih pada semua peminat yang selama ini menyokong saya, moga kalian terus menyokong ayah muda ini, agar saya dapat membuktikan kepada semua bahawa tidak salah berkahwin pada usia muda asalkan rajin dan cekal bekerja demi keluarga dan anak,” tambahnya dengan penuh pengharapan. – K! ONLINE


Lelaki kempunan plat XX3445, rugi RM2,800
Oleh MOHD SYALMIZI HAMID

28 Disember 2020, 4:28 pm
SEBERANG PERAI – Seorang pengurus syarikat swasta bukan sahaja kempunan memiliki nombor pendaftaran kenderaan yang diinginkan, bahkan rugi RM 2,800 selepas dipercayai menjadi mangsa sindiket penipuan minggu lalu.
Lelaki itu dikatakan terjerat dalam penipuan tersebut selepas melihat iklan di laman sosial Facebook dan berhasrat membeli nombor pendaftaran kenderaan XX3445.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, mangsa tertarik kerana ia ditawarkan pada harga murah di samping nombor yang menarik.
“Mangsa telah berhubung dengan seorang lelaki bernama Eric sebelum ditawarkan dengan nombor-nombor pendaftaran kenderaan yang menarik dan mampu milik.
“Dia telah bersetuju dan diminta membuat bayaran sebanyak RM2,800 bagi pembelian nombor pendaftaran yang dipilih,” katanya kepada pemberita hari ini.
Beliau berkata, selepas menjelaskan bayaran mangsa tidak memperoleh nombor pendaftaran tersebut dan peniaga itu memberi banyak alasan.

“Nombor telefon suspek juga telah gagal dihubungi sebelum dia membuat laporan polis.
“Polis tidak menolak kemungkinan suspek merupakan ahli sindiket pembelin online tidak wujud berdasarkan modus operandi digunakan,” ujarnya.
Beliau berkata, kes disiasat mengikut Seksyen 420 Kanun Keseksaan. – K! ONLINE


Video buaya tahun 2013 tular semula
Oleh MOHD SYALMIZI HAMID

28 Disember 2020, 5:53 pm
SEBERANG PERAI – Polis menerima satu laporan yang dibuat oleh seorang lelaki berhubung dakwaan kehadiran seekor buaya berdekatan jeti nelayan Pantai Bersih, Butterworth di sini pada Khamis lalu.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, individu yang membuat laporan berkenaan bagaimanapun tidak mengemukakan sebarang bukti atau video berhubung kejadian itu.
“Laporan polis yang dibuat itu mendakwa melihat seekor buaya sepanjang kira-kira tiga meter berdekatan jeti nelayan tersebut pada 24 Disember lalu.
“Bagimanapun satu rakaman video lama yang dibuat pada 2013 turut ditularkan hari ini oleh pihak tidak bertanggungjawab,” katanya ketika dihubungi hari ini.
Difahamkan, video tular itu yang memaparkan seekor buaya sedang berenang dirakam berdekatan Terminal Kontena Butterworth Utara di sini.
Beliau berkata, polis telah merujuk kepada Jabatan Perlindungan Hidupan Liar dan Taman Negara (Perhilitan) bagi tindakan lanjut berhubung laporan polis dibuat oleh lelaki berusia 33 tahun itu.

Sementara itu Noorzainy turut meminta orang ramai agar tidak menokok tambah bagi mensensasikan perkara itu. – K! ONLINE


[VIDEO] Setengah jam keluarkan lembu 100kg jatuh longkang
Oleh ISKANDAR SHAH MOHAMED

28 Disember 2020, 4:36 pm
KUALA SELANGOR – Anggota Angkatan Pertahanan Awam (APM) dan bomba memerah kudrat lebih setengah jam bagi menyelamatkan seekor lembu betina yang terjatuh ke dalam longkang di Sungai Buloh, Jeram di sini pagi tadi.
Lembu seberat 100 kilogram (kg) itu dikatakan terjatuh sendiri ke longkang sedalam kira-kira satu meter ketika melalui kawasan tersebut.
Pegawai Pasukan APM Kuala Selangor, Leftenan Muda (PA) Suzaini Sulaiman berkata, pihaknya menerima panggilan kecemasan pukul 10.18 pagi sebelum tiba 10.52 pagi bagi mengeluarkan haiwan berkenaan.
Katanya, perkara perlu dilakukan hati-hati berikutan bertindak agresif dan cuba menanduk anggota penyelamat termasuk daripada Balai Bomba dan Penyelamat Kuala Selangor yang bersama-sama dalam operasi tersebut.
“APM dan bomba menggunakan tali khas bagi menarik haiwan tersebut keluar daripaa longkang berkenaan.
“Lembu itu berjaya dikeluarkan pukul 11.22 pagi dengan pemeriksaan mendapati terdapat kesan kecederaan badannya,” katanya ketika dihubungi Kosmo! hari ini.

Jelas beliau, lembu kemudiannya diserahkan kepada pemiliknya untuk tindakan lanjut. – K! ONLINE


Kapasiti katil di PKRC MAEPS ditambah
Oleh MOHD. HUSNI MOHD. NOOR

28 Disember 2020, 4:19 pm
PUTRAJAYA – Kapasiti katil di Pusat Kuarantin dan Rawatan Covid-19 Berisiko Rendah MAEPS (PKRC), Serdang kini ditambah daripada 3,032 buah kepada 6,132 buah.
Timbalan Ketua Pengarah Kesihatan (Perubatan), Kementerian Kesihatan Malaysia, Datuk Dr. Rohaizat Yon berkata, usaha itu sebagai salah satu langkah proaktif KKM bagi memastikan kesiapsiagaan hospital sentiasa berada di tahap optimum.
Beliau berkata, bilangan katil akan terus dipertingkatkan mungkin sehingga 10,000 katil mengikut keperluan semasa.
“Peningkatan kapasiti katil PKRC MAEPS 2.0 fasa ke dua melalui pembukaan dewan baru ini diperlukan kerana pertambahan kes positif Covid-19 yang berterusan.
“Pengoperasian PKRC MAEPS 2.0 diletakkan di bawah kawalan Ketua Komander Wilayah Tengah iaitu Pengarah Kesihatan Negeri Selangor,” katanya menerusi kenyataan di laman Facebook, hari ini.
Katanya, pengwujudan PKRC MAEPS 2.0 itu adalah hasil persetujuan sidang Majlis Keselamatan Negara (MKN) dan satu kolaborasi yang dipengerusikan bersama oleh Agensi Pengurusan Bencana Negara (NADMA) dan Setiausaha Kerajaan Negeri Selangor.

Rohaizat berkata, agensi lain yang terbabit dalam usaha kolaborasi ini termasuk Angkatan Tentera Malaysia (ATM), Polis Diraja Malaysia (PDRM) dan Jabatan Bomba & Penyelamat Malaysia (JBPM).
“Agensi lain termasuk Angkatan Pertahanan Awam Malaysia (APM), Jabatan Kebajikan Masyarakat (JKM), Jabatan Kerja Raya (JKR) dan MAEPS sendiri,” katanya. – K! ONLINE


Bapa enggan komen dakwaan jadi wali Neelofa
Oleh MUHAMMAD AYMAN GHAFFA

28 Disember 2020, 5:20 pm
KOTA BHARU – Bapa kepada pelakon dan usahawan terkenal, Neelofa enggan memberi sebarang komen mengenai dakwaan yang mengatakan dia menjadi wali kepada pernikahan anaknya dan bekas peserta Pencetus Ummah, Muhammad Haris Mohd. Ismail, 25, di Kelantan.
Mohd. Noor berkata, dia mendapat banyak panggilan daripada pelbagai pihak termasuk media yang bertanyakan mengenai kesahihan dakwaan tersebut.
“Saya sudah katakan semalam bahawa saya tidak mahu memberi sebarang komen mengenai perkara itu. Saya juga tidak mahu bercakap apa-apa mengenai perkara itu hari ini.
“Cukup dengan apa yang Neelofa dah sebut semalam. Tidak perlu saya tambah apa-apa lagi,” katanya ketika dihubungi pemberita hari ini.
Akhbar Kosmo! hari ini melaporkan, Neelofa atau nama sebenarnya Noor Neelofa Mohd. Noor, 31 memaklumkan, keluarganya kini dalam proses perbincangan dengan keluarga Muhammad Haris atau PU Riz mengenai status hubungan mereka.
Neelofa berkata, setiap hubungan ada cerita-cerita yang tersendiri dan tidak manis untuknya mengeluarkan kenyataan membelakangi ahli keluarga.

“Keluarga kami kini dalam proses perbincangan untuk mencari titik penyelesaian. Bagi saya, adalah lebih baik jika perkara ini diuruskan oleh keluarga kedua- dua belah pihak.
“Saya juga ingin mengambil kesempatan yang ada, memohon maaf kepada pihak keluarga saya dan Haris untuk segala perkara yang berlaku.
“Saya pasti, tiada siapa yang mahu berada dalam keadaan sebegini, lebih-lebih lagi kami masih belum pun ada sebarang ikatan,”katanya dalam satu kenyataan akhbar semalam.-K!ONLINE


Pekerja asing maut jatuh tingkat 19
Oleh NUR HUDA MUSA

28 Disember 2020, 5:40 pm
PETALING JAYA – Seorang pekerja warga asing maut akibat terjatuh dari tingkat 19 di tapak pembinaan Sunway Velocity 2 Mall, Jalan Peel Maluri, Kuala Lumpur pagi tadi.
Komander Operasi, Penguasa Kanan Bomba II, Mohd. Shazzuan Ramli berkata, lelaki terbabit terjatuh dari tingkat 19 bersama plat besi berukuran 8×8 kaki persegi dan menghempap kepala lori trailer yang berada di bawah.
“Di dalam kepala lori tersebut terdapat seorang lagi mangsa lelaki tersepit dan berjaya dikeluarkan oleh anggota bomba pada pukul 10.43 pagi.
“Pekerja binaan yang terjatuh dari tingkat 19 telah disahkan meninggal dunia oleh pihak ambulans Pusat Perubatan Universiti Kebangsaan Malaysia (HUKM), manakala mangsa yang tersepit di dalam kepala lori mengalami patah kaki diberi rawatan awal sebelum ke hospital,” katanya dalam satu kenyataan di sini hari ini.
Beliau berkata, Pusat Gerakan Operasi Bomba Kuala Lumpur menerima panggilan kejadian itu pada pukul 10.10 pagi.
“Balai Bomba dan Penyelamat Pudu bersama balai bantuan dari Hang Tuah telah ke tempat kejadian dengan kekuatan 20 orang anggota dikejarkan ke lokasi bagi menjalankan operasi menyelamat.

“Mangsa yang meninggal dunia telah diserahkan kepada pihak polis untuk tindakan selanjutnya,” jelasnya. – K! ONLINE


Allah akan selesaikan segalanya – PU Riz
Oleh NUR EMIRA SAIZALI

28 Disember 2020, 3:08 pm
PETALING JAYA – Selepas dua hari status perhubungan bersama si kekasih hati, Neelofa menjadi perdebatan ramai, penceramah selebriti, Pu Riz akhirnya tampil bersuara.
Meskipun tidak mengeluarkan sebarang kenyataan rasmi, PU Riz atau nama penuhnya, Muhammad Haris Mohd. Ismail, 25, berkongsi sebaris ayat yang dimuat naik dalam InstaStorynya hari ini.
Dalam perkongsian tersebut, dia memuat naik sekeping gambar berserta sepotong ayat dalam Bahasa Arab bersama terjemahannya yang bermaksud sentiasa yakin dengan setiap perkara yang Tuhan sudah aturkan.
“And know that Allah SWT will resolve everything in the end, in a way you would never imagine (Ketahuilah bahawa Allah SWT akan menyelesaikan segalanya satu hari nanti, dengan cara yang tidak pernah anda bayangkan),” tulis pelakon filem Ada Apa Dengan Dosa itu.
Perkongsian tersebut merupakan hantaran pertama yang dimuat naik Haris selepas beberapa hari kontroversi tentangnya tular dalam media sosial.
Bagaimanapun, sehingga hari ini masih tiada kenyataan rasmi yang dikeluarkan daripada pihak Haris.

Tinjauan Kosmo! dalam Twitter juga mendapati rata-rata netizen mahu Haris bersuara tentang isu yang sedang tular dalam media sosial sejak Sabtu lalu. Bekas peserta Pencetus Ummah itu turut dikecam dan dituduh menggunakan populariti Neelofa untuk promosi perniagaannya.
“Neelofa sudah bersuara, rasanya lebih baik Haris pula keluarkan kenyataan selepas ini. Cerita mereka tergantung!,” luah seorang netizen.
Semalam, Neelofa menerusi satu kenyataan akhbar menjelaskan semua tohmahan yang dilemparkan terhadapnya adalah tidak benar.
Bekas pengacara MeleTOP itu juga menyangkal dakwaan netizen konon-kononnya mereka telah bernikah diam-diam di Kelantan, pemberian sejumlah wang kepada keluarga PU Riz dan terkena minyak pengasih.
Kosmo! pada 26 Disember lalu melaporkan nama Neelofa dan Haris menjadi sohor kini dalam Twitter selepas netizen mendakwa hubungan mereka sedang dilanda badai. – K! ONLINE


Rugi RM3,000 ditipu ‘pembeli’ keropok lekor online
Oleh MOHD SYALMIZI HAMID

28 Disember 2020, 3:00 pm
SEBERANG PERAI – Seorang guru muzik persendirian yang juga penjual keropok lekor secara online di Butterworth di sini kerugian wang sebanyak RM3,000 selepas dipercayai menjadi mangsa penipuan oleh sindiket Jumaat lalu.
Mangsa wanita berusia 20-an dipercayai menjadi mangsa selepas dihubungi melalui laman sosial Facebook oleh individu yang mendakwa perempuan bernama Mia Hoon dari Rusia.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, individu tersebut menyatakan hasrat untuk membeli keropok lekor yang dijual mangsa.
“Mia Hoon mahu membeli keropok lekor berharga RM130 dan mahu membayar melalui sebuah bank dari luar negara.
“Mangsa kemudiannya telah menerima emel daripada pembeli itu yang memberitahu dia membuat lebihan bayaran iaitu RM1,130 kerana masalah perbankan dan meminta mangsa memulangkan semula RM1,000,” katanya kepada pemberita hari ini.
Noorzainy berkata, mangsa turut diminta membuat bayaran kedua untuk proses kelulusan pihak bank dan suspek berjanji bahawa mangsa akan mendapat semula wangnya.

“Selepas menjelaskan bayaran, suspek masih meminta untuk membuat bayaran lain sebelum menyedari dia ditipu selepas telah menyerahkan wang berjumlah RM3,000.
“Polis tidak menolak kemungkinan perempuan yang dikatakan dari Rusia itu merupakan ahli sindiket pembelian online yang tidak wujud berdasar modus operandi digunakan,” katanya.
Beliau berkata, kes itu disiasat mengikut Seksyen 420 Kanun Keseksaan. – K! ONLINE


Kuala Selangor dijangka jadi perbandaran tahun depan
Oleh ISKANDAR SHAH MOHAMED

28 Disember 2020, 3:12 pm
KUALA SELANGOR – Majlis Daerah Kuala Selangor (MDKS) dijangka berstatus majlis perbandaran pada tahun depan.
Yang Dipertuanya, Rahilah Rahmat berkata, perkara itu dalam fasa akhir proses pewartaan dan sedang diteliti Kementerian Perumahan dan Kerajaan Tempatan (KPKT).
Katanya, Majlis Mesyuarat Kerajaan Negeri (MMKN) turut sudah meluluskan cadangan untuk menaik taraf status tersebut.
“Keputusan itu akan dimuktamadkan sepenuhnya oleh KPKT terutama dalam menentukan tarikh pewartaan kelak.
“Jika semuanya berjalan lancar, kita menjangkakan MDKS bertukar kepada status perbandaran pada tahun depan,” katanya kepada Kosmo! di sini.
Mengulas lanjut, Rahilah berkata, pihaknya bersedia sepenuhnya untuk pewartaan tersebut dan turut sudah mematuhi kriteria ditetapkan kerajaan.

“Berdasarkan bancian terakhir, populasi penduduk di seluruh Kuala Selangor dianggarkan seramai 260,000 orang dengan meliputi kawasan Puncak Alam yang mempunyai kepadatan paling tinggi dan berstatus bandar ketika ini,” jelasnya.
Selangor setakat ini mempunyai tiga majlis bandaraya iaitu Shah Alam, Petaling Jaya dan Subang Jaya.
Manakala, Selayang, Ampang Jaya, Klang, Kajang, Kuala Langat dan Sepang pula berstatus majlis perbandaran.
Selain Kuala Selangor, Hulu Selangor dan Sabak Bernam memegang status majlis daerah. – K! ONLINE


JAS Perak hantar pasukan siasat ikan mati di Sungai Tumboh
Oleh SHAARANI ISMAIL

28 Disember 2020, 2:01 pm
IPOH – Jabatan Alam Sekitar (JAS) Perak telah menghantar sekumpulan pegawai untuk mengkaji mengenai punca ikan mati di Sungai Tumboh dekat Kampung Gajah sebagaimana tular di laman sosial facebook hari ini.
Pengarah JAS Perak, Rozli Zul berkata, siasatan awal mendapati kawasan yang terbabit dengan kematian ikan berkenaan terletak jauh dari kawasan perindustrian yang memungkinkan berlakunya pencemaran air.
“Bagaimanapun terdapat sebuah kilang memproses sawit dan kawasan pertanian terletak berhampiran lokasi.
“JAS sedang mengenal pasti punca dan mengambil sampel air di kawasan itu untuk dianalisis terlebih dahulu.
“Kita sedang melihat segala kemungkinan yang boleh menjadi punca kejadian,” katanya ketika dihubungi hari ini.
Sementara itu, perkara sama turut dikongsi Menteri Alam Sekitar dan Air, Datuk Seri Tuan Ibrahim Tuan Man dalam laman facebook rasmi beliau.

Katanya, dia menerima beberapa keping gambar dan video menunjukkan banyak ikan mati di Sungai Tumboh, Kg Gajah.
“Saya telah minta pihak JAS menyiasat segera,” katanya.
Status yang dimuatnaik daripada Tuan Ibrahim itu mendapat 3,400 reaksi daripada warganet selain lebih 200 komen dan lebih 200 berkongsi mengenainya setakat pukul 1 tengah hari hari ini.
Berdasarkan gambar yang dimuat naik itu, kelihatan ribuan ekor ikan mati dan terapung di permukaan sungai. – K! ONLINE


TH menang tempat kedua institusi pilihan graduan
Oleh MOHD RIDZAUDDIN ROSLAN

28 Disember 2020, 2:15 pm
PETALING JAYA – Lembaga Tabung Haji (TH) menerima pengiktirafan pemenang tempat kedua bagi institusi pilihan graduan Malaysia di bawah kategori sektor badan-badan berkanun baru-baru ini.
Kemenangan itu memasuki tahun ketiga sejak mula menerima pengiktirafan pada tahun 2017 dan 2018 hasil tinjauan dan undian 100% para graduan di Malaysia.
Ketua Pegawai Modal Insan TH, Rina Sarif berkata, tahun ini, pihaknya berjaya menduduki tangga 40 teratas majikan terkemuka pilihangraduan dalam senarai 100 majikan pilihan golongan itu.
“Pelbagai institusi lain turut dicalonkan dan menerima pengiktirafan seperti dalam sektor perbankan, automotif, insurans, kejuruteraan dan telekomunikasi.
‘Malaysia’s 100 adalah program pengiktiran anugerah pengambilan siswazah terbesar di Malaysia selain menjadi penanda aras kepada tahap kecemerlangan jenama majikan,” katanya di sini tadi.
Katanya, ia merupakan kajian terbesar dan paling lama dilakukan ke atas pola pengambilan siswazah di Malaysia.

“Setiap tahun, kajian yang dilakukan memberi peluang kepada graduan untuk berkongsi keperluan dan kehendak mereka dalam memilih pekerjaan pertama mereka,” ujarnya. – K! ONLINE


Beg ‘tong sampah’ harga RM44,000
Oleh KOSMO!

28 Disember 2020, 3:17 pm
PARIS – Tas tangan terbaharu keluaran jenama fesyen mewah dari Perancis, Hermes menerima kritikan orang ramai kerana reka bentuknya yang seperti tong sampah namun berharga £8,000 (RM43,920).
Hermes menggambarkan beg diberi nama Chaine d’Ancre sebagai hasil ketekunan kraf tangan dengan jaminan keanggunan dan menggambarkan cita rasa tinggi pemakainya.
Namun begitu, netizen membandingkan tas tangan yang berwarna coklat dan hitam itu sama seperti bakul sampah yang ditempatkan di bawah meja pejabat mereka.
Tas tangan terbaharu Hermes disamakan dengan tong sampah di pejabat. – The Sun UK
“Bahagian terbaik beg ini adalah ia dilengkapi dengan pelapik pilihan seperti tong sampah saya di pejabat,” kata penulis fesyen, Erica Smith dari majalah The Cut.
“Cuma yang berbeza adalah pelapik ini diperbuat daripada sutera jadi mungkin tidak akan mampu menahan kebocoran kopi berlebihan daripada cawan yang dibuang ke dalamnya,” ujarnya.
Platform beli-belah online Amazon menjual tong sampah yang berbentuk serupa dengan tas tangan Hermes ini dengan harga £5.94 (RM32.61) tetapi pelapiknya dijual secara berasingan. – Agensi


Covid-19 bukan penghalang usaha pemerkasaan sektor awam
Oleh DIYANATUL ATIQAH ZAKARYA

28 Disember 2020, 2:08 pm
MELAKA – Cabaran penularan Covid-19 yang dihadapi hari ini tidak seharusnya menjadi penghalang untuk melaksanakan usaha-usaha memperkasakan sektor awam ke arah sistem perkhidmatan yang lebih cekap, telus dan mesra rakyat.
Perdana Menteri, Tan Sri Muhyiddin Yassin berkata, kakitangan awam perlu membudayakan norma baharu dalam cara kerja supaya perkhidmatan kerajaan dapat disampaikan secara efektif kepada golongan bersasar.
Katanya, dalam dalam meneruskan agenda itu, kerajaan juga telah menekankan inisiatif untuk menambah baik aspek integriti dan tadbir urus termasuk melalui usaha membanteras amalan rasuah.
“Oleh kerana pihak berkuasa tempatan (PBT) merupakan antara warga kerja barisan hadapan yang sering terdedah dengan tarikan rasuah, maka usaha membanteras jenayah ini perlu kekal sebagai agenda penting yang perlu dilaksanakan meluas dalam kalangan penjawat.
“Ini agar kita dapat mewujudkan sebuah budaya kerja yang berintegriti tanpa berkompromi dengan mana- mana nilai dan etika,” katanya.
Beliau berkata demikian ketika berucap merasmikan secara maya Majlis Perasmian Persidangan Perwakilan Tritahunan Kali Ke-27 di Pusat Dagangan Antarabangsa Melaka (MITC), Ayer Keroh di sini, hari ini.

Turut hadir ialah Presiden Kesatuan Kebangsaan Pekerja-Pekerja Pihak Berkuasa Tempatan Semenanjung Malaysia (ANULEA) Datuk Azih Muda dan Presiden Kongres Kesatuan Pekerja-pekerja Dalam Perkhidmatan Awam (Cuepacs) Adnan Mat.
Selain itu, beliau turut menyeru agar PBT dan agensi yang berkaitan dapat turun ke lapangan dengan lebih kerap untuk meninjau dan memahami keadaan semasa dan meneliti isu-isu berhubung warga kakitangan yang saban masa bertemu dengan orang ramai untuk menyelesaikan urusan seharian.
“Saya berharap kesatuan berkaitan akan terus memainkan peranan sebagai ‘mata dan telinga’ dalam komuniti setempat dengan kerjasama kementerian perumahan dan kerajaan tempatan (KPKT) dan agensi-agensi di bawah kerajaan negeri termasuk pbt.
“Persidangan perwakilan ini merupakan peluang buat semua warga ANULAE untuk berbincang dan menyuarakan pandangan tentang isu-isu berkaitan kebajikan ahli, justeru, semua pihak perlu bekerjasama memastikan hak dan kebajikan setiap kakitangan awam dapat dipelihara dengan sebaik-baiknya,” katanya. – K! ONLINE


Penganggur ditetak angkara dendam
Oleh AIMUNI TUAN LAH

28 Disember 2020, 3:25 pm
GUA MUSANG – Seorang penganggur cedera selepas ditetak dengan sebilah parang di rumahnya di Rancangan Kemajuan Tanah (RKT) Lembaga Kemajuan Kelantan Selatan (Kesedar) Paloh 1 di sini semalam.
Dalam kejadian kira-kira pukul 1.30 petang itu, mangsa yang berusia 30 tahun diserang seorang lelaki yang juga penganggur berusia 35 tahun.
Pemangku Ketua Polis Daerah, Deputi Superintendan, Sik Choon Foo berkata, mangsa dan suspek dipercayai mengenali antara satu sama lain dan pernah berlaku perselisihan faham antara mereka.
Katanya, kejadian itu juga dipercayai berpunca daripada dendam antara kedua-dua mereka sebelum ini.
“Siasatan awal mendapati, mangsa didatangi suspek yang terus menetaknya dengan menggunakan senjata tajam ketika dia berada di rumah.
“Akibat daripada tetakan itu, mangsa mengalami cedera pada bahagian tengah kepala, luka di kaki dan luka lebih kurang lima sentimeter di bahagian belakang badannya,” katanya ketika dihubungi pemberita di sini hari ini.

Choon Foo berkata, mangsa telah dihantar ke Klinik Kesihatan Chiku 3 di sini untuk rawatan lanjut dan dia dilaporkan berada dalam keadaan stabil.
Katanya, suspek yang menetak mangsa juga telah ditahan di rumahnya di Kampung Chawah dekat Tanah Merah.
“Sebilah parang turut ditemui bersama suspek yang dipercayai digunakan dalam kejadian terbabit.
“Siasatan lanjut masih dijalankan di bawah Seksyen 324 Kanun Keseksaan kerana dengan sengaja menyebabkan kecederaan,” katanya. – K! ONLINE


Nur Aimi sedar, dipindahkan ke wad biasa
Oleh MUHAMAD TARMIZE MOHD NOR

28 Disember 2020, 4:13 pm
IPOH – Ibu kepada tiga kanak-kanak yang maut dalam kemalangan di Kilometer 272.5 Lebuh Raya Utara Selatan arah utara berhampiran Taman Rekreasi Gunung Lang di sini dua minggu lalu kini dilaporkan berada dalam keadaan stabil.
Ketua Polis Daerah Ipoh, Asisten Komisioner A. Asmadi Abdul Aziz berkata, Nur Aimi Nadiah Abdul Rahim, 27, yang kritikal akibat nahas tersebut kini sudah mampu bercakap selepas hampir dua minggu menerima rawatan di Hospital Raja Permaisuri Bainun (HRPB) di sini.
“Mangsa kini ditempatkan di wad biasa bagi tujuan pemantauan dan dia dilaporkan dalam keadaan stabil serta sudah boleh bercakap.
“Polis sedang menunggu masa yang sesuai untuk mengambil keterangan mangsa mengenai kejadian yang menimpa mereka,” katanya ketika dihubungi hari ini.
Tambah A. Asmadi, pihaknya masih menjalankan siasatan lanjut mengenai kejadian tersebut dan beberapa saksi di lokasi pada hari kejadian juga telah dirakam keterangan bagi membantu siasatan.
Kosmo! pada 17 Disember lalu melaporkan, dalam kejadian tersebut, tiga beradik lelaki menemui ajal selepas kereta Perodua Axia yang dipandu ibu mereka merempuh sebuah lori.

Dalam kejadian kira-kira 2.45 petang itu, tiga beradik yang maut ialah Muhammad Adam Hakimi Muhammad Alhafiz, 7, dan dua adiknya, Muhammad Lutfi Hakim, 3, serta Muhammad Affan Hafiy berusia setahun yang tersepit di dalam kereta yang remuk tersebut.
Ibu mereka, Nur Aimi Nadiah pula cedera parah akibat kemalangan berkenaan. – K! ONLINE


Beri fokus sektor penternakan negara
Oleh MOHD RIDZAUDDIN ROSLAN

28 Disember 2020, 4:02 pm
PETALING JAYA – Kerajaan perlu memberi fokus kepada usaha memenuhi keperluan daging halal dengan memperkasakan sektor penternakan lembu bagi mengurangkan kebergantunan negara kepada sumber daging luar.
Presiden Dewan Perdagangan dan Industri Asean (DPIA), Datuk Sohaimi Shahadan berkata, permintaan daging halal di Malaysia adalah tinggi susulan 70 peratus rakyat beragama Islam.
”Disebabkan kelemahan dalam penawaran bahan bekalan itu maka ada pihak tidak bertanggungjawab cuba memanipulasi pengeluar kartel daging haram.
“Isu tersebut ada berkaitan soal permintaan dan kelemahan penawaran sehingga wujud kartel daging haram,” ujarnya di sini semalam.
Katanya, isu ini boleh diatasi sekiranya kerajaan membangunkan kembali dan memperkemaskan pengurusan Pusat Fidlot Nasional (NFC) sebagai pengeluar daging halal utama negara.
Jelasnya, NFC adalah antara model perniagaan yang terbaik jika ia berfungsi seperti mana perancangannya.

“Jika NFC berfungsi dengan baik ia mampu mengatasi permintaan di seluruh negara.
“Ia perlu menjadi hub daging halal bagi melawan dan menghapus kartel daging haram. Kalau ini berjalan dengan betul, lama-lama kartel haram ini mati,” tegasnya. -K! ONLINE


Ancelotti akui Everton ‘gayat’
Oleh KOSMO!

28 Disember 2020, 11:30 am
SHEFFIELD – Meskipun sekadar menang 1-0 ke atas pasukan tercorot, Sheffield United di Stadium Bramall Lane awal pagi semalam, namun ia sudah memadai buat Everton apabila berjaya melonjak menduduki tangga kedua Liga Perdana Inggeris (EPL) ketika ini.
Pengurus Everton, Carlo Ancelotti mengakui, terkejut dengan kedudukan semasa skuad bimbingannya yang kini sudah mencatatkan empat kemenangan berturut-turut dalam saingan EPL selepas terdahulu menewaskan Leicester City, Arsenal dan Chelsea.
“Kesabaran kami dalam perlawanan ini akhirnya berbaloi. Walaupun cuma satu gol, namun ia berjaya menghadiahkan kemenangan yang amat penting kepada kami.
“Kami sama sekali tidak memandang rendah kemampuan lawan walaupun Sheffield menduduki tangga tercorot ketika ini. Mereka masih mampu menghadirkan ancaman berbahaya jika kami tidak berjaga-jaga.
“Cuma saya langsung tidak jangka kami mampu berada di kedudukan sebegini. Saya harap kami dapat terus kekal pada kedudukan ini dan cuba menamatkan saingan setinggi yang boleh,” katanya.
Pemain tengah Iceland, Gylfi Sigurdsson muncul wira apabila meledak gol tunggal perlawanan pada minit ke-80 sekali gus membolehkan Everton kini ketinggalan dua mata sahaja lagi di belakang pendahulu liga, Liverpool.

Sebagai rekod, kali terakhir Everton tewas dalam saingan EPL adalah ketika dikejutkan 0-1 kepada Leeds United hujung November lalu.
Skuad The Toffees berpeluang mengukuhkan kedudukan mereka sekiranya berjaya menewaskan salah satu pasukan pilihan, Manchester City yang kini berada pada tempat kelima, untuk aksi seterusnya di Goodison Park awal pagi esok. – AGENSI


Anggota MPV polis dilengkapi jaket keselamatan baharu
Oleh MOHD SHARKAWI LONDING

28 Disember 2020, 12:03 pm
JOHOR BAHRU – Anggota kereta peronda (MPV) polis kini dilengkapi jaket keselamatan baharu dengan mempunyai ciri-ciri perlindungan yang tinggi untuk menjamin keselamatan ketika bertugas.
Pengarah Jabatan Pencegahan Jenayah dan Keselamatan Komuniti Bukit Aman, Datuk Zainal Abidin Kasim berkata, jaket ‘reflective bullet proof vest level II with anti stab’ itu mampu beri pelindungan tikaman peralatan tajam seperti pisau.
Katanya, ia juga mampu memberi pelindungan balistik terhadap tembakan peluru Caliber 9 MM dan sekali gus menjadi alatan keselamatan sokongan yang perlu digunakan semasa bertugas.
“Ia juga berfungsi membalikkan cahaya sebagai pelindung kepada anggota polis yang bertugas khususnya pada waktu malam atau keadaan gelap.
“Dengan pembekalan jaket keselamatan ini, ia akan dapat memberikan keyakinan kepada petugas MPV polis dan meningkatkan semangat dalam menjalankan tugas dengan lebih sempurna,” katanya.
Beliau berkata demikian dalam sidang akhbar selepas Majlis Penyerahan Reflective Bullet Proof Vest Level II With Anti Stab dan Baju Amanita di Dataran Kawad Ibu Pejabat Polis Kontinjen (IPK) Polis di sini hari ini.

Hadir sama ialah Timbalan Ketua Polis Johor, Datuk Khaw Kok Chin.
Zainal Abidin menambah berbanding jaket digunakan sebelum ini, ia hanya berfungsi sebagai pemantul cahaya.
Katanya, kerajaan menerusi Belanjawan 2018 telah meluluskan perolehan pembelian pakaian itu dan buat permulaan, 800 jaket telah diagihkan kepada IPK terlibat bermula tahun ini.
“Namun kita memerlukan 6,000 jaket lagi memenuhi keperluan 3,000 anggota MPV.
“Tetapi kita berharap kerajaan dapat memberikan perolehan lagi untuk membelinya secara berperingkat untuk tahun akan datang,” katanya.- K! ONLINE


Mo Salah masih jadi pilihan utama
Oleh KOSMO!

28 Disember 2020, 1:00 pm
SAINGAN Liga Perdana Inggeris (EPL) dijangka bertambah rancak selepas tamatnya pusingan boxing day yang sememangnya menjadi tradisi kancah bola sepak di England.
Aksi EPL minggu ini pasti menjanjikan kehangatan dengan perlawanan tumpuan utama melibatkan Everton menentang Manchester City dengan pengendali The Citizens, Pep Guardiola terdesak untuk mendaki carta liga.
Sementara itu, nasib malang Arsenal juga mungkin berubah selepas dijadualkan bertemu dengan kelab kurang ternama, Brighton dengan dua pemain The Gunners diletakkan dalam kesebelasan utama kali ini.
Buat minggu ketiga berturut-turut, lilitan kapten terus diberikan kepada pemain sensasi Liverpool, Mohamed Salah yang sememangnya menjadi lubuk mata buat pemain fantasi EPL.


Polis, KKM rampas ubat gemuk haram
Oleh NOOR HASLIZA NUSI

28 Disember 2020, 12:10 pm
GEORGE TOWN – Polis membongkar satu sindiket memproses dan menjual produk ubat-ubatan tradisonal haram dipercayai untuk menaikkan berat badan bernilai RM14 juta selepas menyerbu dua buah premis di Bukit Mertajam, Seberang Perai Tengah dekat sini Khamis lalu.
Dalam operasi khas yang dijalankan dengan kerjasama Kementerian Kesihatan (KKM) mulai pukul 10 pagi itu, seramai empat suspek terdiri dua beradik dan pasangan suami isteri diberkas di dua lokasi berasingan.
Ketua Polis Negeri, Datuk Sahabudin Abd Manan berkata, pembongkaran aktiviti tersebut dilakukan selepas pihaknya menyerbu sebuah kilang di Taman Perindustrian Macang Indah di Bukit Mertajam yang disyaki memproses bahan terlarang.
Menurut beliau, pemeriksaan lanjut sebaliknya mendapati kilang tersebut menjalankan aktiviti memproses ubat-ubatan tradisional Cina yang mencurigakan.
“Kita kemudiannya telah mendapatkan kerjasama pihak KKM untuk membantu menjalankan siasatan lanjut berhubung status ubat tersebut.
“Hasil pemeriksaan pihak terbabit mendapati kilang yang beroperasi tanpa lesen oleh KKM itu telah menjalankan aktiviti memproses dan menjual produk ubat-ubatan tradisional Cina secara tidak berdaftar di pasaran negara ini dan luar negara.

“Susulan serbuan pertama dan tangkapan tiga suspek termasuk dalang serta pekerjanya iaitu pasangan suami isteri kemudiannya telah membawa kepada satu lagi serbuan di premis kawasan berhampiran,” katanya pada sidang akhbar di Ibu Pejabat Polis Kontinjen (IPK) di sini hari ini.
Beliau memberitahu, operasi kedua itu juga turut membawa kepada seorang tangkapan lelaki tempatan dan rampasan 156,777 botol pelbagai jenama yang mengandungi kapsul serta pil.
Kesemua barangan rampasan termasuk peralatan memproses ubatan-ubatan bernilai RM14 juta manakala suspek telah dibebaskan selepas selesai memberi keterangan. – K! ONLINE


Usyk mahu berdepan Joshua di Britain
Oleh KOSMO!

28 Disember 2020, 11:00 am
SIMFEROPOL, Ukraine – Petinju Ukraine, Oleksandr Usyk dikatakan sedia untuk berdepan juara heavyweight dunia, Anthony Joshua pada pertarungan berikutnya.
Bagaimanapun, dia mahu pertarungan tersebut diadakan di Britain, bukannya di Arab Saudi biarpun dijangka mampu menjana pendapatan lebih lumayan.
Petinju berusia 33 tahun itu merupakan pencabar wajib yang perlu dihadapi Joshua selepas dia mengekalkan gelaran WBO dengan menewaskan Kubrat Pulev dua minggu lalu.
“Sebenarnya, saya tidak kisah pertarungan dengan Joshua diadakan di mana sekalipun kerana saya tetap akan datang. Bagaimanapun, jika diberikan pilihan, saya mahu ia diadakan di Britain.
“Saya lebih memilih ia diadakan di Britain kerana orang-orang di sana sangat gilakan tinju dan sangat baik. Sudah tentu ia akan jadi satu pertarungan menarik buat kami berdua,” kata Usyk.
Sementara itu, dia juga tanpa berselindung menyuarakan hasratnya untuk berhadapan dengan Deontay Wilder, sekali gus menghangatkan lagi arena tinju dunia.

“Sebagai petinju profesional, sudah tentu saya mahu bertemu dengan lebih ramai lawan berkualiti. Salah seorang yang mahu jumpa adalah Deontay Wilder,” ujarnya. – AGENSI


Neelofa tak lagi pakai cincin risik
Oleh MOHD. HAIKAL ISA

28 Disember 2020, 1:09 pm
PETALING JAYA – Selepas tampil dalam sebuah video menafikan dan menjelaskan segala tuduhan yang berlegar dalam media sosial tentang hubungannya dengan Haris Ismail, selebriti popular Neelofa menarik perhatian apabila dilihat tidak lagi memakai cincin risik yang selama ini tersarung di jari manis tangan kanannya.
Terdahulu, Neelofa atau nama sebenarnya, Noor Neelofa Mohd. Noor, 31, sering memakai cincin yang merupakan tanda atau simbolik sudah disunting pendakwah bebas itu.
Berita berkaitan https://www.kosmo.com.my/2020/12/28/cari-penyebar-whatsapp-dakwa-neelofa-nikah-kena-ubat-pengasih/
Bagaimanapun, penampilan Neelofa dalam video yang dimuat naik malam tadi tadi tanpa memakai cincin tersebut menguatkan spekulasi hubungannya dengan Haris sememangnya seperti retak menanti belah.
Dalam video tersebut, Neelofa hanya berkata, setiap hubungan ada cerita-cerita tersendiri dan tidak manis untuknya mengeluarkan kenyataan membelakangi ahli keluarga.
Berita berkaitan https://www.kosmo.com.my/2020/12/27/neelofa-nafi-kahwin-senyap-senyap-di-kelantan/

“Keluarga kami kini dalam proses perbincangan untuk mencari titik penyelesaian. Bagi saya, adalah lebih baik jika perkara ini diuruskan oleh keluarga kedua-dua belah pihak.
“Saya juga ingin mengambil kesempatan yang ada, ingin memohon maaf kepada pihak keluarga saya dan Haris untuk segala perkara yang berlaku. Saya pasti, tiada siapa yang mahu berada dalam keadaan sebegini, lebih-lebih lagi kami masih belum pun ada apa sebarang ikatan,” ujarnya. – K! ONLINE


Aksi Werner terus kecewakan Lampard
Oleh KOSMO!

28 Disember 2020, 12:00 pm
LONDON – Pengurus Chelsea, Frank Lampard mengakui bahawa penyerangnya, Timo Werner tidak memberikan bantuan yang cukup untuk pasukannya ketika mereka tewas 1-3 kepada Arsenal awal pagi semalam.
Werner yang beraksi tanpa menjaringkan sebarang gol dalam 10 perlawanan untuk semua kejohanan, dikeluarkan pada separuh masa kedua dan digantikan oleh Callum Hudson-Odoi ketika mereka ketinggalan dengan dua gol.
Kemarau jaringan tersebut menyaksikan Werner berdepan kegagalan menjaringkan gol paling lama sejak 2016 menyebabkan dia mula berdepan tekanan tinggi di Stamford Bridge.
“Kegagalan menjaringkan gol menyebabkan pemain di bahagian serangan sentiasa menjadi mangsa penilaian pelbagai pihak.
“Saya boleh memasukkan pemain gantian dengan lebih ramai tetapi saya fikir keputusan yang dilakukan adalah untuk memberikan tenaga pada dua bahagian yang dirasakan perlu.
“Untuk aksi kali ini, saya fikir Timo gagal memberikan aksi yang lebih baik ketika bersama ataupun tanpa bola. Kami bersedia untuk memberikannya ruang. Saya selalu berkata seperti ini kerana dia hadir dari liga yang berbeza tetapi dia harus segera menyesuaikan diri.

“Kami turut berdepan masalah keletihan. Saya bercakap dengannya tetapi saya perlu melakukan perubahan pada setiap perlawanan,” katanya.
Dalam pada itu, Lampard juga mengakui akan mempertimbangkan semula pemain yang sepatutnya diberikan tugas untuk mengambil sepakan penalti selepas Jorginho gagal melakukannya pada aksi awal pagi semalam.
Pemain tengah Itali itu gagal menyempurnakan tiga daripada enam peluang menyebabkan pengurus itu bersedia untuk memberikan tugas tersebut kepada Werner ataupun Tammy Abraham pada aksi selepas ini. – AGENSI


Cari penyebar WhatsApp dakwa Neelofa nikah, kena ubat pengasih
Oleh KOSMO!

28 Disember 2020, 11:16 am
PETALING JAYA – Selepas mencetuskan 1,001 tanda tanya, individu yang didakwa sebagai penyebar cerita kononnya Neelofa sudah bernikah di Kelantan kini sedang dikesan.
Perkara tersebut dikongsi sendiri oleh pembantu peribadi Neelofa, Nadia Khairuddin dalam InstaStorynya memaklumkan ingin mengesan wanita bernama Syamira Safiya yang dipercayai sebagai individu di sebalik perbualan WhatsApp berkenaan.
Individu yang didakwa menyebarkan cerita tentang Neelofa sudah bernikah di Kelantan.
“Kami memohon kepada semua orang awam untuk mengesan wanita ini bagi membantu pencarian kami.
“Jika anda ada maklumat, mohon kongsikan dan hubungi saya menerusi mesej dalam Instagram,” tulisnya.
Usaha Kosmo! mengesan wanita berkenaan juga gagal selepas mendapati akaun Twitternya sudah dinyahaktif.
Perbualan WhatsApp yang mendakwa Neelofa sudah terkena minyak pengasih.
Terdahulu, beberapa tangkap layar perbualan WhatsApp antara dua individu yang mendakwa Neelofa sudah bernikah dan sedang berubat akibat minyak pengasih tular dalam media sosial sejak petang semalam.

Kosmo! semalam melaporkan nama Neelofa dan PU Riz atau nama sebenarnya Haris Ismail sohor kini dalam Twitter selepas netizen mendakwa hubungan mereka dilanda badai. – K! ONLINE
Berita berkaitan https://www.kosmo.com.my/2020/12/27/neelofa-nafi-kahwin-senyap-senyap-di-kelantan/


Penawar Arsenal ubati kekecewaan
Oleh KOSMO!

28 Disember 2020, 12:30 pm
LONDON – Pengurus Arsenal, Mikel Arteta berharap kejayaan pasukan itu meraih kemenangan pada Hari Krismas akan memberikan sedikit harapan buat para penyokong mereka selepas mengakui bahawa mereka semua terpaksa melalui ‘kesengsaraan’ sebelum ini.
Pada aksi di Emirates awal pagi semalam, Arsenal membuktikan ramalan banyak pihak bahawa mereka akan menambah koleksi kekalahan sebagai tidak benar apabila meraih kemenangan 3-1 ke atas Chelsea.
Arsenal sebelum ini gagal meraih sebarang kemenangan dalam tujuh perlawanan liga.
Bagaimanapun, tiga gol menerusi jaringan Alexandre Lacazette, Granit Xhaka dan Bukaya Saka menamatkan badi kekalahan selepas kali terakhir meraih kemenangan pada 1 November lalu dan buat kali pertama di Emirates sejak menundukkan Sheffield pada Oktober lepas.
Menyedari bahawa kedudukannya bersama Arsenal dalam bahaya, Arteta mahu para pemainnya memberikan aksi luar biasa dan mereka melakukannya dalam tempoh 60 minit untuk meledak tiga gol tersebut.
“Keputusan ini sangat penting, kami sangat memerlukan kemenangan. Kami bernasib malang dan berdepan kekecewaan sejak lapan minggu lalu dan ini hari yang sangat bermakna buat kami.

“Sejak daripada wisel pertama, pasukan telah mempamerkan kekuatan dan kesanggupan untuk turun mencari kemenangan dalam perlawanan ini.
“Semangat sebelum perlawanan bermula sangat positif dan mereka sudah tidak sanggup berdepan kekalahan. Saya sangat gembira apabila kami kembali memberikan peminat keceriaan seperti ini,” katanya.
Arsenal kini menduduki tangga ke-14 Liga Perdana Inggeris dengan perbezaan 10 mata berbanding pasukan yang berada di kelompok empat teratas.
Arteta berharap kejayaan ini menjadi titik tolak kebangkitan pasukannya dalam mengharungi baki saingan liga untuk mencari penamat terbaik musim ini.
– AGENSI


UniKL optimis mampu pertahan kejuaraan
Oleh KOSMO!

28 Disember 2020, 1:00 pm
KETUA jurulatih Universiti Kuala Lumpur (UniKL), Megat Azrafiq Termizi berdepan tugas sukar untuk memastikan skuad bimbingannya terus mendominasi saingan Liga Hoki Malaysia (MHL) 2021 yang akan berlangsung dari 14 Januari hingga 20 Februari tahun depan.
Bagaimanapun, Megat tetap optimis dan bertekad membalas kepercayaan pihak pengurusan bagi memastikan UniKL berjaya meraih kejuaraan ketiga MHL berturut-turut selepas memenanginya pada edisi 2019 dan 2020.
“Sudah tentu ada tekanan kerana bukan mudah untuk mengekalkan kejuaraan kalau nak dibandingkan dengan mengejar kejuaraan. Apa yang lebih penting ialah fokus untuk setiap perlawanan dan memastikan pemain sentiasa berada pada tahap terbaik.
“Saya menjangkakan saingan liga musim depan agak mencabar kerana rata-rata pasukan nampak seimbang. Harap ada rezeki buat kami untuk mengekalkan kejuaraan itu,” katanya ketika dihubungi Kosmo! semalam.
Bekas pembantu jurulatih hoki dalam dewan negara itu diberikan tanggungjawab mengisi kekosongan ditinggalkan Arul Selvaraj yang kini memainkan peranan baharu sebagai ketua jurulatih skuad hoki senior lelaki kebangsaan.
Justeru, jangkaan terhadap Megat semestinya tinggi kerana Arul yang pernah membimbing UniKL selama sembilan musim, berjaya menghadiahkan gelaran trebel iaitu MHL, Piala TNB dan Piala Sumbangsih pada tugasan terakhirnya bersama pasukan itu musim lalu.


Perodua Kancil pula lawan arus di Kuala Langat
Oleh MOHD YUNUS YAKKUB

29 Disember 2020, 11:47 pm
KUALA LANGAT – Sebuah kereta jenis Perodua Kancil dipandu melawan arus berhadapan Sekolah Kebangsaan Sri Langat tular di laman sosial Facebook sebentar tadi.
Dalam video berdurasi selama 29 saat itu yang dirakam pengguna jalan raya mendapati aksi kereta itu berakhir apabila berdepan dengan beberapa kenderaan lain yang berhenti di lampu isyarat.
Berdasarkan rakaman itu juga, individu yang merakam insiden tersebut turut menyebut nombor pendaftaran kereta tersebut.
“Ini kalilah. Terus jalan, terus jalan . Hoi, mabuk ke. Ha, berlangar-berlanggar,” kata perakam itu.-K!ONLINE


25 kes Covid-19 dikesan di Pasar Awam Banting
Oleh MOHD YUNUS YAKKUB

29 Disember 2020, 8:14 pm
SHAH ALAM – Sebanyak 25 kes Covid-19 telah dikesan berkaitan Pasar Awam Banting yang ditutup bermula pukul 1 tengah hari hari ini.
Pengarah Kesihatan Selangor, Datuk Dr. Sha’ari Ngadiman berkata, pihaknya juga telah melakukan saringan terhadap 43 kontak rapat yang terdiri daripada ahli keluarga yang terlibat dalam kes berkenaan.
“Pihak Pejabat Kesihatan Daerah (PKD) Kuala Langat akan melakukan saringan kepada 101 peniaga pasar awam itu, Khamis ini.
“Penutupan ini untuk proses disinfeksi dan saringan kontak dan yang berisiko,” katanya ketika dihubungi Kosmo! hari ini.
Beliau turut menjelaskan penutupan pasar awam itu yang bermula hari ini disebabkan ketidakpatuhan terhadap prosedur standard operasi (SOP) yang telah ditetapkan Kementerian Kesihatan (KKM).
“Ini termasuk tiada kawalan penjarakan, rekod pembasmi kuman sebanyak tiga kali sehari dan saringan tanda gejala kepada pekerja,” tegasnya.

Kosmo! terdahulu melaporkan Pasar Awam Banting, Kuala Langat ditutup sementara selama 10 hari bermula hari ini.
Penutupan bermula pukul 1 tengah hari itu menerusi notis yang ditampal di pasar awam itu mengikut Seksyen 18 (1)(d), Akta Pencegahan dan Pengawalan Penyakit Berjangkit 1988 Oleh Kementerian Kesihatan (KKM).
Berikutan itu, Yang Dipertua Majlis Perbandaran Kuala Langat Datuk Amirul Azizan Abd Rahim dalam kenyataannya memaklumkan kerja-kerja semburan sanitasi awam akan dijalankan sepanjang tempoh penutupan premis tersebut. -K!ONLINE


Mesyuarat khas rangka pengimportan daging 5 Januari depan
Oleh MOHD. HUSNI MOHD. NOOR

29 Disember 2020, 8:34 pm
PUTRAJAYA – Satu mesyuarat khas akan diadakan 5 Januari ini bagi membincangkan pelan tindakan bersepadu pengimportan daging dan produk daging.
Bahagian Pengurusan Halal, Jabatan Kemajuan Islam Malaysia (Jakim) menerusi kenyataan akhbar hari ini berkata, Jakim bersama agensi dan jabatan lain akan turut sama pada mesyuarat itu.
Menurutnya, mesyuarat akan disertai Kementerian Perdagangan Dalam Negeri Dan Hal Ehwal Pengguna (KPDNHEP), Jabatan Perkhidmatan Kuarantin dan Pemeriksaan Malaysia (Maqis) dan Jabatan Kastam Diraja Malaysia (JKDM).
“Fokus perbincangan antara lain adalah bagi menyelaras tindakan berdasarkan fungsi jabatan dan agensi masing-masing.
“Satu perbincangan meja bulat (RTD) juga akan diadakan bersama pengimport dan pengedar daging serta produk daging pada 11 Januari ini,”katanya dalam satu kenyataan di sini hari ini.
Menurutnya, pada sesi RTD itu, pengimport dan pengedar daging akan diberi penjelasan mengenai keperluan mematuhi prosedur operasi standard (SOP) pengimportan dan pengedaran.

“Mereka(pengimport dan pengedar) akan digalakkan untuk memohon Sijil Pengesahan Halal Malaysia (SPHM) melalui skim Logistik (Pergudangan).
“Kami juga akan mensyaratkan pemegang SPHM supaya mendapatkan bekalan daging dari pengimport atau pengedar yang telah dipersijilkan halal di bawah skim logistik (pergudangan).
“Pada RTD sama, mereka juga akan didedahkan dengan 84 badan pensijilan halal luar negara di 46 buah negara,” katanya.-K! ONLINE


Tiga kes positif Covid-19 di Pasar Kedai Payang
Oleh MOHD AZLI ADLAN

29 Disember 2020, 9:31 pm
KUALA TERENGGANU – Tiga kes positif Covid-19 dikesan dalam kalangan pengunjung Pasar Kedai Payang di sini pada minggu lalu.
Ahli Parlimen Kuala Terengganu, Ahmad Amzad Hashim memberitahu, begitupun pemeriksaan yang dilakukan terhadap semua 126 peniaga di kompleks perniagaan tersebut pada baru-baru ini adalah negatif.
“Saya cukup khuatir kerana Kuala Terengganu menerima kunjungan pelancong sangat luar biasa pada hujung tahun ini dengan Pasar Kedai Payang menjadi antara lokasi ‘wajib’ disinggahi.
“Saya telah menghubungi Pengarah Kesihatan Terengganu (Dr. Nor Azimi Yunus) bertanyakan status kes, alhamdulillah saringan terhadap 126 peniaga semuanya negatif,” katanya menerusi hantaran di akaun Facebooknya.
Ahmad Amzad yang juga Timbalan Menteri Sains, Teknologi Dan Inovasi menasihatkan semua pihak agar sentiasa berwaspada terutama apabila mengunjungi premis sesak seperti Pasar Kedai Payang.
Ujar beliau, prosedur operasi standard (SOP) norma bahari seperti pemakaian pelitup muka, kerap mencuci tangan, mendaftar pada aplikasi MySejahtera atau buku rekod kemasukan perlu sentiasa diamalkan.

“Mereka yang kurang sihat, demam, batuk, selsema perlu mengelak ke kawasan sesak,” katanya.
Sementara itu, Nor Azimi mengesahkan tiada kes positif Covid-19 dikesan hasil saringan bersasar kepada 126 peniaga di Pasar Kedai Payang.
“Beberapa kes positif Covid-19 mempunyai sejarah pernah mengunjungi Pasar Kedai Payang tetap hasil saringan terhadap peniaga adalah negatif.
“Risiko jangkitan amat kurang jika semua peniaga dan pengunjung sentiasa mematuhi SOP ketika berurusan,” katanya. – K! ONLINE


Lelaki kahwin dua wanita serentak
Oleh KOSMO!

29 Disember 2020, 8:21 pm
JAKARTA – Seorang lelaki tular di media sosial apabila sebuah video menunjukkan dia bersanding dengan dua wanita sekali gus dalam satu majlis perkahwinan di Kabupaten Musi Banyuasin, Sumatera Selatan, Indonesia baru-baru ini, lapor laman berita Suara.com.
Bapa lelaki yang dikenali sebagai Sunan tersebut, Sudadi berkata, dia tidak menyangka anak bongsunya itu akan membuat keputusan mengahwini dua wanita sekali gus.
“Walaupun pada mulanya saya tidak menyangka perkara ini akan berlaku, namun saya tidak menolak dan menerima keputusan Sunan untuk berkahwin dengan kedua-dua wanita itu.
“Disebabkan Sunan bekerja sebagai pemandu, saya akan turut membantunya dari segi keperluan harian keluarga baharunya itu dan berharap jodoh mereka kekal selamanya,” katanya.
Selain itu, salah seorang pengantin perempuan, Anggun Andini berkata, dia tidak kisah untuk hidup bermadu, tetapi dia mahu supaya tinggal berasingan dengan madunya.
“Saya mengenali Sunan selama tiga bulan dan kami berkenalan melalui aplikasi WhatsApp sahaja.

“Saya bersetuju untuk berkahwin dengannya kerana Sunan merupakan seorang yang baik dan saya tidak kisah untuk bermadu,” ujarnya.
Anggun berkata, walaupun mengetahui Sunan sudah mempunyai teman wanita yang kini merupakan madunya, dia tetap ingin meneruskan perkahwinan tersebut.
Sementara itu, bapa saudara Sunan, Ripan berkata, perancangan perkahwinan tersebut berlaku apabila keluarga kedua-dua wanita itu datang ke rumah anak buahnya dan meminta supaya mengahwini anak mereka.
“Pada awalnya, keluarga Anggun datang ke rumah orang tua Sunan dan meminta supaya anaknya dikahwinkan dengannya.
“Selepas beberapa jam mereka pulang, keluarga seorang lagi wanita pula datang ke rumah meminta perkara yang sama.
“Selepas berbincang dengan kedua-dua keluarga tersebut, maka kami bersetuju untuk mengadakan majlis seperti yang berlangsung hari ini (Sabtu lalu),” jelasnya. – Agensi


Penduduk terkejut wujud Kluster Pintu Geng
Oleh ROHANA MOHD. NAWI

29 Disember 2020, 8:41 pm
KOTA BHARU – Rata-rata penduduk yang tinggal di Kampung Pintu Geng di sini terkejut apabila wabak Covid-19 tersebar di kawasan itu sehingga mengakibatkan pengumuman Kluster Pintu Geng di situ kelmarin.
Lebih membimbangkan, banyak kedai makan di kampung itu menjadi tumpuan penduduk sekitar yang tidak diketahui status kesihatan mereka.
Tinjauan Kosmo! di sekitar Kampung Pintu Geng mendapati penduduk mula berkurung di dalam rumah masing-masing selepas melihat beberapa buah van Jabatan Kesihatan Negeri Kelantan di kawasan belakang dewan futsal dipercayai mengambil beberapa penduduk yang positif Covid-19 pada Ahad lalu.
Seorang peniaga kedai makan, Suria Salleh, 49, berkata, dia mengetahui kewujudan Kluster Pintu Geng di kawasan itu melalui media sosial kelmarin.
“Saya terpaksa membuka perniagaan seperti biasa kerana pendapatan harian bergantung kepada kehadiran pelanggan ke kedai. Bagaimanapun, saya tetap berjaga-jaga ketika bertemu pelanggan.
“Saya dan keluarga meminta pelanggan supaya mematuhi prosedur operasi standard (SOP) seperti memeriksa suhu dan memakai cecair pembasmi kuman ketika masuk ke dalam kedai,” katanya.

Suria turut berharap sekiranya ada penduduk kampung yang mempunyai simptom Covid-19 agar tidak keluar rumah kerana perbuatan itu akan menyusahkan orang lain.
Kluster Pintu Geng membabitkan kawasan di daerah Kota Bharu dengan kes indeks iaitu kes ke-101,557 pada 25 Disember lalu melalui saringan individu bergejala.
Seramai 130 individu sudah disaring dengan 21 kes dikesan positif Covid-19 dalam kluster tersebut.-K! ONLINE


Penyebar mesej tular ‘Neelofa-PU Riz nikah senyap-senyap’ serah diri
Oleh MOHD. HAIKAL ISA

29 Disember 2020, 7:08 pm
PETALING JAYA – Individu yang dipercayai bertanggungjawab menyebarkan paparan skrin WhatsApp tular mendakwa Neelofa dan Haris Ismail menikah senyap-senyap di Kelantan akhirnya tampil menyerah diri.
Pembantu peribadi Neelofa, Nadiah Khairuddin berkata, dia sudah menyerahkan kes wanita dikenali Syamira Safiya itu kepada pihak peguam untuk tindakan lanjut.
“Tiga jam selepas saya memuat naik wajah serta memintanya untuk tampil memberikan penjelasan akhirnya wanita itu menghubungi saya sendiri secara peribadi menerusi media sosial.
“Sebagai pembantu kepada Neelofa, saya sudah meminta dia untuk berurusan dengan wakil peguam saya. Hal ini kerana, menerusi paparan skrin terbabit dia secara tidak langsung sudah mengaitkan nama saya,” katanya.
Nadiah (kanan sekali) bersama Neelofa dan team pengurusannya.
Ujar Nadiah, dia juga langsung tidak mengenali wanita terbabit apatah lagi pernah bertemu dengannya.
“Kami tidak ada apa-apa kaitan. Dia bukan saudara atau kawan saya.

“Cuma apa yang penting, saya hanya mahu membersihkan nama daripada terpalit dengan konflik membabitkan majikan dan Haris,” katanya.
Terdahulu, Nadiah mencari wanita menggunakan nama Syamira Safiya yang dipercayai melemparkan dakwaan tidak berasas di laman sosial sehingga menjejaskan nama baik Neelofa dan Haris.
Nadiah menerusi InstaStory memuat naik foto dan meminta informasi daripada orang ramai yang mengenali wanita berkenaan supaya tampil membantu pihaknya mengesan wanita itu.
Sebuah akaun Twitter dengan ‘tweethandle’ Syamirasafiya02 memuat naik paparan skrin mesej perbualan menceritakan kononnya Neelofa terkena minyak pengasih dan kini berubat.
Syamira turut mendakwa, bekas pengacara MeleTOP itu memasukkan sejumlah wang ke akaun PU Riz atas tujuan tertentu dan menyatakan pasangan itu sudah berkahwin di Kelantan.
Bagaimanapun pada Ahad, Neelofa tampil menerusi satu kenyataan media menolak kesemua tuduhan tidak berasas tersebut yang sudah menjejaskan nama baik dan maruah keluarganya serta Haris.
Terdahulu Kosmo! melaporkan, Neelofa yang sudah dirisik oleh Haris pada 1 November lalu di kediaman keluarganya di Taman Tun Dr Ismail Kuala Lumpur kini sedang retak menanti belah.
Berhubung segala spekulasi tentang keretakan hubungan mereka, pasangan yang difahamkan bakal melangsungkan perkahwinan menjelang Mac tahun depan itu sedang dalam proses perbincangan melibatkan keluarga kedua-dua pihak- K! ONLINE


Pengecualian cukai jualan dilanjutkan sehingga 30 Jun 2021
Oleh NOR IDAYU BOSRO

29 Disember 2020, 8:20 pm
PUTRAJAYA – Kementerian Kewangan bersetuju untuk meluluskan lanjutan pengecualian cukai jualan ke atas kereta penumpang termasuk kenderaan pelbagai guna (MPV) dan kenderaan utiliti sukan (SUV) berkuat kuasa 1 Januari tahun depan.
Kementerian Kewangan dalam satu kenyataan berkata, lanjutan pengecualian sehingga 30 Jun tahun depan itu adalah di bawah Pelan Jana Semula Ekonomi Negara (Penjana) bagi terus memacu momentum pekembangan sektor automotif.
Kenyataan itu berkata, lanjutan itu melibatkan pengecualian sepenuhnya cukai jualan ke atas kereta penumpang termasuk MPV dan SUV yang dipasang dalam negara (CKD) manakala pengecualian 50 peratus dikenakan kereta import (CBU) baharu dan terpakai.
“Kementerian Kewangan bersetuju untuk meluluskan lanjutan pengecualian sepenuhnya cukai jualan yang dikenakan ke atas kereta penumpang (termasuk MPV dan SUV) CKD.
“Pengecualian 50 peratus cukai jualan pula dikenakan ke atas kereta penumpang (termasuk MPV dan SUV) CBU import baharu dan CBU import terpakai,” katanya hari ini. -K! ONLINE


IICC mercu tanda baharu Ipoh sebagai pusat perkembangan ilmu
Oleh SHAARANI ISMAIL

29 Disember 2020, 7:15 pm
IPOH – Kewujudan Pusat Konvensyen Antarabangsa Ipoh atau IICC diharap akan menjadi mercu tanda baharu Ipoh sebagai pusat perkembangan ilmu dan kerjaya.
Menteri Besar Perak, Datuk Saarani Mohamad berkata, untuk itu, Majlis Bandaraya Ipoh (MBI) sebagai agensi kerajaan yang paling dekat dengan masyarakat, perlu memahami bahawa kita sedang berdepan dengan masyarakat yang semakin sofistikated dan berpengetahuan.
“Masyarakat yang pintar dan berpengetahuan ini, sangat memahami keperluan supaya Ipoh membangun seiring dengan kepesatan teknologi.
“Mereka memahami bahawa Ipoh bukan sahaja perlu menjadi bandaraya yang bersih dan selesa, tetapi juga menjadi bandar raya pintar yang dapat membantu warganya memiliki suasana kerja yang kondusif dan selamat,” katanya.
Beliau berkata demikian ketika berucap pada Majlis Menandatangani Perjanjian Kolaborasi di antara MBI, Bond Holdings Sdn. Bhd. dan Sycal Bhd. di IICC di sini hari ini.
Hadir sama, Datuk Bandar Ipoh, Datuk Rumaizi Baharin dan Ketua Pegawai Eksekutif Bond Holdings, Ong Teng Boon.

Sementara itu, Rumaizi berkata, tujuan utama kolaborasi itu diadakan adalah untuk menjayakan pengurusan IICC yang berkeluasan 28,0000 kaki persegi, merangkumi dewan bankuet yang boleh digunakan untuk acara makan malam tahunan, ceramah korporat, pameran perdagangan, bazar komuniti, persidangan bengkel dan lain-lain aktiviti.
Katanya, Bond Holdings akan menguruskan Bond Suites, iaitu suite dengan perkhidmatan yang terunggul di Ipoh.
IICC bersama suite perkhidmatan dijangka mula beroperasi dan dibuka kepada tempahan pada awal Januari tahun hadapan.-K! ONLINE


Universiti Gadjah Mada cipta alat pengesan Covid-19 sepantas 2 minit
Oleh KOSMO!

29 Disember 2020, 11:38 pm
JAKARTA – Universiti Gadjah Mada (UGM) mula menerima tempahan alat pengesan Covid-19 yang dibangunkan para penyelidiknya semalam, lapor laman berita The Jakarta Post.
Penyelidik UGM, Dian K. Nurputra berkata, pihaknya menerima banyak tempahan dari beberapa pihak seperti Agensi Inovasi dan Penyelidikan Kebangsaan (BRIN) serta Pejabat Presiden.
“Kami telah mendapat banyak tempahan selepas memperoleh permit pengedaran dan sebuah syarikat dari Singapura turut menyuarakan hasrat untuk membeli alat tersebut.
“Pada masa ini kami masih mengutamakan tempahan tempatan berikutan pengeluaran terhad dan 100 unit awal yang kami hasilkan sebelum ini juga telah habis dijual,” katanya.
Selain itu, Dian berkata, pihaknya menjangka akan menghasilkan sebanyak 2,000 hingga 2,500 alat pengesan yang dinamakan GeNose itu pada penghujung Januari tahun hadapan.
Tambah Dian, alat tersebut akan dijual pada harga 62 juta rupiah (RM17,814) seunit termasuk sesi latihan cara penggunaannya.

Sementara itu, Ketua Pegawai Pejabat Presiden, Moeldoko berkata, pihaknya meminta supaya GeNose dapat ditawarkan kepada orang awam secepat mungkin supaya ia dapat memberikan sokongan kepada tempat yang memerlukannya.
Sebelum ini, GeNose yang dibangunkan oleh sekumpulan penyelidik dari UGM telah mendapat kelulusan daripada Kementerian Kesihatan pada Khamis lalu selepas melalui proses uji kaji selama beberapa bulan.
Penyelidikan serta penghasilan alat tersebut mendapat pembiayaan daripada Agensi Risikan Negeri dan BRIN.
Alat tersebut mampu mengesan jangkitan Covid-19 melalui pernafasan manusia dan menunjukkan keputusan sepantas dua minit dengan ketepatan sehingga 97 peratus.
Sebanyak 100 unit alat tersebut dijangka akan dibekalkan ke beberapa buah hospital, lapangan terbang dan stesen kereta api. – Agensi


PDRM terima 13 laporan isu kartel daging haram
29 Disember 2020, 6:18 pm
PETALING JAYA – Polis Diraja Malaysia (PDRM) menerima 13 laporan berhubung isu kartel daging import yang menggunakan logo halal palsu.
Pengarah Jabatan Siasatan Jenayah (JSJ) Bukit Aman, Datuk Huzir Mohamed berkata, siasatan berhubung isu itu dijalankan oleh Unit Siasatan Jenayah Terkelas (USJT), Bahagian Pendakwaan dan Undang-undang (D5) JSJ mengikut Seksyen 505 (b) Kanun Keseksaan kerana menyebabkan ketakutan atau kegentaran kepada awam.
“Setakat ini, sebanyak 13 laporan polis diterima daripada orang awam yang melahirkan rasa kegusaran selepas membaca laporan khas mengenai serbuan di sebuah gudang di Senai, Johor berkaitan kegiatan syarikat menyeludup daging import secara haram termasuk menukar status halal daging untuk pasaran tempatan.
“Berdasarkan jumlah rampasan dan sitaan, tidak dapat dinafikan bahawa aktiviti itu melibatkan rangkaian luas selain didalangi sindiket dalam dan luar negara,” katanya dalam satu kenyataan hari ini.
Menurutnya lagi, tindakan ke atas sindiket yang terlibat akan dilakukan mengikut beberapa justifikasi termasuk menjejaskan imej negara sebagai sebuah hub halal, memberi kesan besar kepada ekonomi negara serta mengancam ketenteraman dalam negara akibat perbuatan pihak tidak bertanggungjawab.
“Kita memandang serius isu ini dan komited untuk menanganinya dengan jaringan kerjasama dengan agensi lain seperti Kementerian Perdagangan Dalam Negeri dan Hal Ehwal Pengguna, Jabatan Perkhidmatan Veterinar, Kastam dan Jabatan Perkhidmatan Kuarantin dan Pemeriksaan Malaysia (Maqis).

“Orang ramai yang mempunyai maklumat diminta tampil untuk membantu siasatan,” ujarnya. – K! ONLINE


1,925 kes positif, sembilan kluster baharu
Oleh MOHD. HUSNI MOHD. NOOR

29 Disember 2020, 6:39 pm
PUTRAJAYA – Kes penularan harian Covid-19 melaporkan sebanyak 1,925 kes melibatkan 1,915 penularan tempatan dan lima kes import yang mendapat jangkitan dari luar negara.
Ketua Pengarah Kesihatan, Tan Sri Dr. Noor Hisham Abdullah berkata, Selangor melaporkan kes harian tertinggi sebanyak 747 kes diikuti Kuala Lumpur (360) dan Pahang (288).
“Sebanyak sembilan kluster baharu dikesan iaitu Kluster Seri Lanang di Selangor serta Kluster Jalan Chu, Kluster Tapak Bina Awan Puteh, Kluster Integra Ikon dan Kluster Jalan Satang di Kuala Lumpur.
“Seterusnya ialah Kluster Tembok Mempaga di Bentong, Kluster Timbang Dayang di Kota Belud, Kluster Teguli di Sabah dan Kluster Rambai di Melaka,” katanya dalam satu kenyataan di sini hari ini.
Noor Hisham berkata, dua lagi kematian berkaitan Covid-19 dilaporkan membabitkan warganegara menjadikan jumlah keseluruhan kes kematian sebanyak 457.
Pada masa sama, beliau berkata, sebanyak 1,123 kes pulih dilaporkan menjadikan jumlah keseluruhan kes pulih adalah 86,715 setakat hari ini. -K! ONLINE


Elak didenda, tuntutan insurans alasan laporan palsu
Oleh ASLIZA MUSA

29 Disember 2020, 6:08 pm
IPOH – Mengelak dikenakan denda atas kecuaian diri sendiri mahupun untuk urusan tuntutan insurans adalah antara alasan yang kerap digunakan individu sehingga sanggup membuat laporan polis palsu.
Bagaimanapun, tindakan tidak bertanggungjawab itu mengundang padah apabila kebanyakannya gagal dan berjaya disabitkan di bawah Seksyen 182 Kanun Keseksaan.
Ketua Polis Perak, Datuk Mior Faridalathrash Wahid berkata, sejak awal tahun ini sehingga semalam, sebanyak 39 kes disiasat bersabit memberi maklumat palsu di bawah Seksyen 182 Kanun Keseksaan.
Katanya, daripada jumlah itu, 24 kes telah dituduh di mahkamah manakala 11 lagi masih dalam siasatan dan empat kes pula Tiada Tindakan Lanjut (NFA).
“Kebanyakan pelapor ini membuat laporan palsu atas dasar kepentingan diri sendiri termasuk bagi mengelak dikenakan denda atau bayaran terhadap kecuaian diri sendiri dan untuk mendapatkan ganti rugi insurans.
“Sikap tidak bertanggungjawab itu bukan sahaja menyebabkan berlakunya pembaziran masa dan tenaga warga Kontinjen Perak malah menyebabkan pembaziran wang kerajaan sepanjang proses siasatan dijalankan terhadap perkara yang tidak wujud,” katanya dalam kenyataannya di sini hari ini.

Menurut beliau, laporan palsu yang dibuat itu juga secara tidak langsung mengakibatkan berlakunya peningkatan statistik jenayah indeks di Kontinjen Perak seperti mana dilaporkan dalam Mesyuarat Pencegahan Jenayah pada 22 Disember lalu.
Katanya, pihak polis tidak akan berkompromi terhadap pesalah yang didapati melakukan kesalahan itu yang boleh dikenakan hukuman penjara selama enam bulan atau denda sehingga RM2,000 atau kedua-duanya sekali.
“Orang ramai dinasihatkan agar tidak sesekali membuat laporan palsu bagi kepentingan diri sendiri untuk mengelirukan pihak berkuasa dalam menjalankan siasatan yang adil dan telus terhadap masyarakat,” katanya.-K! ONLINE


142 individu ditahan ingkar SOP PKPP
Oleh EDDY AQMAL MOHAMED HAMIDI

29 Disember 2020, 5:42 pm
PETALING JAYA – Seramai 142 individu telah ditahan dan dikompaun di atas pelbagai kesalahan ingkar arahan Perintah Kawalan Pergerakan (PKP) menerusi Task Force Operasi Pematuhan yang diketuai Polis Diraja Malaysia (PDRM) semalam.
Menteri Kanan Keselamatan, Datuk Seri Ismail Sabri Yaakob berkata, menerusi operasi berkenaan, sebanyak 40,152 pemeriksaan telah dilakukan bagi memantau dan menguatkuasakan pematuhan prosedur operasi standard (SOP) Perintah Kawalan Pergerakan Pemulihan (PKPP).
“Antara kesalahan yang dikesan dalam pemeriksaan itu adalah gagal menyediakan peralatan merekod butiran pelanggan (78), tidak memakai pelitup muka (53), gagal mematuhi arahan penjarakan fizikal (9) dan lain-lain (2).
“Sebanyak 2,805 Pasukan Pematuhan melibatkan 12,136 anggota telah membuat pemantauan di 3,401 pasar raya, 4,567 restoran serta 1,807 penjaja, 1,402 kilang, 3,205 bank dan 611 pejabat kerajaan,” katanya menerusi satu kenyataan di sini hari ini.
Ismail Sabri berkata, turut dipantau adalah 901 terminal pengangkutan darat, 232 terminal pengangkutan air serta 83 terminal pengangkutan udara.
Tambah beliau, seramai 16 pendatang asing tanpa izin (PATI) turut ditahan semalam menerusi Ops Benteng melibatkan PDRM, Angkatan Tentera Malaysia (ATM), Agensi Penguatkuasaan Maritim Malaysia (APMM) dan Agensi Keselamatan Sempadan Malaysia (Aksem).

“Menerusi operasi berkenaan juga sebanyak 110 sekatan jalan raya (SJR) telah dilakukan yang melibatkan pecahan Op Penawar (ATM, PDRM dan Rela) (39), Ops Benteng PDRM (62) dan Ops Benteng Aksem (9).
“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi-agensi penguatkuasa akan terus mengetatkan kawalan kawasan sempadan terutamanya di lorong-lorong tikus,” tegas beliau.


TMIYC inisiatif strategik untuk belia Johor
Oleh MOHD SHARKAWI LONDING

29 Disember 2020, 5:58 pm
MUAR – Kementerian Belia dan Sukan (KBS) menyarankan negeri-negeri lain mencontohi model pembangunan belia menerusi pembinaan Kompleks Tunku Mahkota Ismail Youth Centre (TMIYC).
Menterinya, Datuk Sri Reezal Merican Naina Merican berkata, TMIYC yang diwujudkan merupakan idea dan aspirasi Tengku Mahkota Johor, Tunku Ismail Sultan Ibrahim yang bertujuan untuk memperkasa dan memperkukuhkan potensi sebenar belia di Johor khasnya.
“KBS memperuntukkan sebanyak RM25 juta dalam pembangunan TMIYC Muar di tapak Stadium Sultan Ibrahim yang merupakan lokasi strategik dan terbaik.
“Pusat berkeluasan 11 hektar berkenaan akan mempunyai kemudahan baru seperti padang bola sepak sintetik beserta lampu limpah, gelanggang extreme, hab e-sports, gelanggang futsal berbumbung serta asrama,” katanya ketika berucap di Majlis Pecah Tanah TMIYC, di Perkarangan Stadium Sultan Ismail, Muar, hari ini.
Menurut Reezal, konsep berkenaan sekaligus akan menjadi hab belia sebagai hab sukan bagi golongan muda di Muar dan menjadi tumpuan utama masyarakat setempat dalam menjalankan aktiviti sukan.
“Secara keseluruhannya, terdapat 16 segmen projek berkenaan yang bersifat pembinaan baru dan tujuh segmen menaik taraf infrastruktur sedia ada.

“TMIYC juga dibangunkan dengan tujuan untuk menjadi platform bagi komuniti belia menjalankan aktiviti rekreasi dan beriadah secara santai,” katanya.
Terdahulu, Tunku Mahkota Johor, Tunku Ismail Sultan Ibrahim hari ini berkenan merasmikan Majlis Pecah Tanah Tunku Mahkota Ismail Youth Centre (TMIYC) Muar di Stadium Sultan Ismail, di sini.
Dalam perkembangan lain, Tunku Ismail juga mengurniakan sumbangan sebanyak RM300,000 untuk disalurkan kepada pelajar-pelajar miskin daripada 96 buah kampung di sekitar Muar.
Turut hadir, Menteri Besar, Datuk Hasni Mohammad, Setiausaha Kerajaan Negeri, Datuk Azmi Rohani dan Pengerusi Jawatankuasa Pelancongan, Belia dan Sukan Johor, Datuk Onn Hafiz Ghazi.-K! ONLINE


Bertaruh RM3,000 untuk lumba haram di LPT
29 Disember 2020, 5:49 pm
PETALING JAYA – Geng Kemaman dan Geng Kerteh yang aktif menganjurkan perlumbaan haram di Lebuh Raya Pantai Timur 2 (LPT 2) sejak beberapa tahun lalu diberkas dalam Ops Samseng Jalanan semalam.
Kesemua 10 suspek yang berusia lingkungan 24 hingga 33 tahun itu diberkas pada pukul 10 malam selepas pihak polis mengesan seorang penunggang motosikal yang melakukan aksi superman di Kilometer 330 LPT 2.
Timbalan Pengarah (Penguatkuasaan/Kawalan Lalu Lintas/Pengurusan Saman) Jabatan Siasatan dan Penguatkuasaan Trafik (JSPT) Bukit Aman, Datuk Mohd. Nadzri Hussain berkata, suspek pertama itu ditahan selepas memberhentikan motosikalnya di belakang sebuah pacuan empat roda jenis Nissan Navara yang dinaiki dua lelaki dipercayai berperanan menyelia perlumbaan.
“Susulan itu, polis menahan empat lelaki dalam sebuah kereta Proton Wira disyaki adalah penganjur perlumbaan di hentian rehat Plaza Tol Kerteh.
“Selepas itu, kita menahan seorang penunggang motosikal dan dua lelaki yang terlibat secara langsung dalam kegiatan haram itu di Plaza Tol Paka,” katanya ketika dihubungi Kosmo! hari ini.
Menurut beliau, hasil siasatan mendapati geng berkenaan aktif menganjurkan beberapa tahun lalu dengan nilai pertaruhan RM3,000.

“Ahli geng yang sama pernah ditahan sebelum ini atas kegiatan perlumbaan haram. Kesemua tangkapan telah dibawa ke Ibu Pejabat Polis Daerah Kemaman untuk tindakan lanjut.
“Kesemua tangkapan kini direman tiga hari sehingga Khamis untuk siasatan di bawah Sekyen 42(1) Akta Pengangkutan Jalan 1987 dan Seksyen 81 akta yang sama,” ujarnya. – K! ONLINE


Panas api tak jadi bunuh diri
Oleh MOHAMAD FAIZAL HASHIM

29 Disember 2020, 5:31 pm
JOHOR BAHRU – Seorang lelaki membuat cubaan untuk membunuh diri dengan membakar dirinya setelah menyimbah petrol ke seluruh badan dalam satu kejadian berhampiran sebuah kuil di Jalan Ngee Heng di sini hari ini.
Dalam kejadian pada pukul 1.53 pagi itu, lelaki berusia 39 tahun itu bagaimanapun berubah fikiran apabila tidak mampu menahan panas lalu berlari masuk ke dalam parit berhampiran.
Akibat perbuatan itu, mangsa mengalami kecederaan dan melecur pada bahagian tangan dan badan.
Komander Operasi, Penguasa Bomba Kanan II Rafie Ahmad Sareng berkata, seramai 11 anggota dari Balai Bomba dan Penyelamat (BBP) Larkin dengan sebuah jentera Fire Rescue Team (FRT), satu Unit Bantuan Perkhidmatan Kecemasan (EMRS) serta dua unit Rapid Intervention Motorcycle (RIM) dikejarkan ke tempat kejadian.
Beliau berkata, pihaknya menyelamatkan lelaki tersebut dalam keadaan sudah melecur lima peratus di bahagian tangan dan badan.
“Pihak bomba mengangkat mangsa dalam longkang dengan menggunakan stretcher sebelum menyerahkannya kepada pasukan perubatan untuk tindakan lanjut.

“Kita tidak tahu apa motif lelaki berkenaan mahu membunuh diri,” katanya dalam satu kenyataan hari ini.-K! ONLINE


Ustaz Budak ditangkap sekali lagi
Oleh ROHANA MOHD. NAWI

29 Disember 2020, 6:24 pm
KOTA BHARU – Polis sekali lagi menahan Ustaz Budak untuk membantu siasatan berhubung laporan yang dibuat oleh bekas pelajarnya melibatkan kes cabul di Balai Polis Penarik, Ibu Pejabat Polis Daerah (IPD) Setiu, Terengganu pada Khamis lalu.
Ketua Polis Kelantan, Datuk Shafien Mamat berkata, pengetua sebuah madrasah di Machang itu ditahan sepasukan pegawai dan anggota, Bahagian Siasatan Jenayah, IPD Machang pada pukul 5 petang kelmarin.
Katanya, berdasarkan laporan polis yang dibuat, lelaki berusia 32 tahun itu ditahan kerana disyaki mencabul seorang bekas pelajarnya yang berusia 18 tahun.
“Ustaz terbabit kini ditahan reman sehingga 3 Januari depan untuk siasatan lanjut.
” Siasatan dilakukan mengikut Seksyen 377D Kanun Keseksaan kerana melakukan kelucahan melampau,” katanya ketika dihubungi Kosmo! hari ini.
Kosmo! Online sebelum ini melaporkan, polis menerima laporan berkaitan perbuatan cabul melibatkan Ustaz Budak di Balai Polis Penarik, IPD Setiu kira-kira pukul 4.38 petang kelmarin.

Laporan itu dibuat bekas pelajarnya yang berasal dari Kampung Bandar Permaisuri, Setiu yang mendakwa dia dicabul oleh Ustaz Budak ketika berada di dalam bilik tidur di sebuah rumah di Machang dua tahun lalu.-K! ONLINE


Jakim mahu industri daging terus patuh SOP
Oleh MOHD. HUSNI MOHD. NOOR

29 Disember 2020, 6:12 pm
PUTRAJAYA – Jabatan Kemajuan Islam Malaysia (Jakim) berharap industri daging import dan tempatan sentiasa mematuhi prosedur operasi standard (SOP) ditetapkan supaya tidak lagi terkait dengan isu penyeludupan daging haram dan daging tidak berlogo.
Timbalan Ketua Pengarah (Operasi) Jakim, Datuk Abdul Aziz Jusoh berkata, pihaknya menggalakkan industri daging tempatan dan import membuat permohonan Sijil Pengesahan Halal Malaysia (SPHM).
Beliau berkata, Jakim menginsafi isu daging import yang berlaku ketika ini.
“Justeru, tindakan segera telah, sedang dan akan diambil termasuk mengadakan perbincangan serta mesyuarat dengan pihak terbabit dari semasa ke semasa.
“Kami juga akan terus mengadakan lawatan ke rumah sembelihan dan pusat pengumpulan daging import,” katanya dalam kenyataan akhbar hari ini.
Katanya, pihaknya juga akan memuktamadkan SOP terbaharu berkaitan industri berkenaan termasuk penambahbaikan.-K! ONLINE


Sorok kedai palet haram dalam ladang sawit
Oleh DIYANATUL ATIQAH ZAKARYA

29 Disember 2020, 7:07 pm
ALOR GAJAH – Tindakan licik pihak tidak bertanggungjawab mengaut keuntungan dengan menjalankan perniagaan kilang papan secara haram di dalam ladang kelapa sawit akhirnya berjaya dihidu oleh pihak berkuasa dalam satu serbuan di sini, hari ini.
Dalam serbuan kira-kira pukul 1 petang itu, pemilik premis bagaimanapun tidak berada di lokasi, sebaliknya operasi perniagaan yang menghasilkan palet iaitu struktur pengangkut rata itu diuruskan oleh tiga pekerja lelaki dipercayai warga tempatan.
Pengerusi Jawatankuasa Perumahan, Kerajaan Tempatan, Alam Sekitar, Datuk Seri Ghafar Atan berkata, serbuan dibuat hasil risikan pasukan Majlis Perbandaran Alor Gajah (MPAG) kira-kira sebulan lalu yang mengesan kilang berkenaan menjalankan operasi tanpa permit sah.
“Hasil serbuan mendapati kilang ini juga tidak mempunyai pelan yang disahkan dan ini menjadi satu kesalahan dibawah Akta133 Akta Jalan Parit dan Bangunan selain menyalahi dalam Undang-Undang Kecil Tred dan Perniagaan MPAG 2010.
“Pemeriksaan di lokasi menganggarkan lebih 500 palet juga telah siap untuk dijual manakala ratusan papan yang lain masih belum diproses,” katanya pada sidang akhbar di premis itu yang terletak berhampiran Kampung Bukit Hantu di sini, hari ini.
Abd. Ghafar berkata, premis tersebut juga dipercayai telah beroperasi sejak awal tahun ini dengan memasarkan palet-palet tersebut mengikut permintaan di sekitar Melaka.

“Penguat kuasa MPAG akan terus mengikut rapat operasi perniagaan kilang palet ini untuk memastikan tindakan yang dikenakan pada hari ini dipatuhi oleh pemilik premis.
“Selain kilang ini, kita juga sedang melakukan risikan di beberapa kawasan lain bagi memastikan setiap premis menjalankan perniagaan secara sah dan menerima kebenaran sepenuhnya dari pihak berkuasa tempatan,” katanya.-K! ONLINE


Nabil, Ayda nak anak 13 orang
Oleh MOHD. HAIKAL ISA

29 Disember 2020, 4:55 pm
PETALING JAYA – Bakal melangsungkan pernikahan Jumaat ini, pasangan selebriti Ayda Jebat dan Nabil Mahir bercadang untuk memiliki 13 orang anak.
Nabil atau nama sebenarnya, Ahmad Nabil Ahmad Mahir berkata, 13 orang anak kerana angka berkenaan merupakan angka kegemarannya.
“Saya anak bongsu daripada dua orang adik-beradik, manakala Ayda pula ada 10 orang adik-beradik. Jadi, 13 orang anak kalau dikurniakan rezeki macam itu, memang mimpi jadi kenyataan.
“Tetapi sejujurnya, kalau dapat anak ramai macam mana pun, apa yang penting anak kami nanti sihat walafiat. Tak kisahlah satu, dua atau 13 sekalipun,” katanya secara berseloroh kepada Kosmo! Online ketika majlis pelancaran single terbaharu Ayda berjudul Parah Parah sebentar tadi.
Dalam pada itu, ditanya tentang perancangan keluarga, Ayda berkata, dia belum berfikir tentang perkara itu. Kalau sudah tertulis rezeki untuknya menimang cahaya mata segera, dia bersedia.
“Saya tidak mempunyai masalah untuk menimang cahaya mata cepat atau lambat.

“Kalau sudah rezeki, saya bersedia untuk bergelar ibu. Lagipun, saya bukan makin lama makin muda. Nabil pun macam itu. Lagipun, kami memang suka budak-budak,” katanya.
Menurut Ayda, majlis pernikahan yang dijadualkan berlangsung pada 1 Januari (Jumaat ini) akan diadakan secara sederhana di sebuah masjid di ibu negara.
“Dalam keadaan sekarang, saya tak bercadang untuk adakan majlis secara besar-besaran. Lebih baik bersederhana saja dan saya tak terkilan pun.
“Apa yang penting adalah perkara wajib iaitu majlis akad nikah dapat disempurnakan dengan baik. Kami hanya buat pernikahan di masjid yang hanya akan dihadiri kurang 50 tetamu,” ujarnya,
Terdahulu pasangan itu mengikat tali pertunangan pada 28 April lalu menerusi aplikasi Google Meet bagi mematuhi pelaksanaan Perintah Kawalan Pergerakan (PKP). – K! ONLINE


Pencemar sungai berdepan penjara seumur hidup
Oleh MOHAMAD NAUFAL MOHAMAD IDRIS

29 Disember 2020, 4:30 pm
SHAH ALAM – Kerajaan Selangor memberikan amaran kepada mana-mana individu yang menyebabkan pencemaran sungai bakal berdepan penjara seumur hidup mengikut Seksyen 124 Kanun Keseksaan (KK) (Akta 574).
Pengerusi Jawatankuasa Tetap Pelancongan, Alam Sekitar & Teknologi Hijau, Hal Ehwal Orang Asli, Hee Loy Sian berkata, pihaknya memandang serius dalam menangani isu tersebut kepada mereka
yang didapati sengaja melakukan pencemaran air.
“Dua suspek dari sebuah syarikat di Taman Velox, Rawang sebelum ini didakwa mengikut Seksyen 124 KK kerana mendapati ada unsur sabotaj dalam kes pencemaran tersebut.
“Ini kali pertama pihak berkuasa menggunakan akta tersebut bagi mendakwa pihak yang melakukan pencemaran air di negara ini,” katanya pada sidang akhbar selepas menyerahkan peruntukkan fasa kedua bernilai RM237,200 kepada badan agama Kristian di sini hari ini.
Difahamkan sebanyak 11 siri pencemaran telah berlaku di Selangor sepanjang tahun ini.
Dalam perkembangan berlainan, Loy Sian menjelaskan, sebanyak lapan buah kilang haram yang terletak di sekitar sungai di Rawang telah dirobohkan pihaknya kerana beroperasi tanpa lesen.

Tambah beliau, pihaknya juga telah mengenal pasti beberapa premis dan ladang ternakan di Kajang yang turut berpotensi untuk mencemarkan sungai di kawasan tersebut.
“Kita tidak akan berlembut lagi dan pemantauan selama 24 jam dilakukan di sekitar Sungai Selangor bagi mengelakkan pencemaran berulang,” katanya. -K! ONLINE.


Kebajikan anggota polis terjejas banjir dijaga
Oleh ROHANA MOHD. NAWI

29 Disember 2020, 4:18 pm
TUMPAT – Persatuan Pegawai Rendah Polis Diraja Malaysia (PPRPD) Kelantan akan memastikan kebajikan anggota polis yang bertugas di kawasan sempadan negara terjaga terutamanya ketika berdepan bencana banjir.
Pengerusinya, Shaari Mahmud berkata, pegawai dan anggota yang bertugas di beberapa balai polis yang berhampiran Sungai Golok telah bersiap sedia bagi menghadapi banjir gelombang ketiga yang boleh berlaku pada bila-bila masa.
“Kita mempunyai peruntukan yang cukup untuk semua ahli yang terlibat dengan banjir. Berdasarkan situasi sekarang, kita terpaksa melakukan agihan secara berperingkat kerana perlu mematuhi prosedur operasi standard (SOP) yang ditetapkan.
“Kita akan salurkan bantuan kepada semua balai polis di seluruh Kelantan dalam masa terdekat. Saya berharap bantuan ini dapat meringankan beban pegawai dan anggota pangkat rendah khususnya mereka yang terjejas banjir,” katanya.
Beliau berkata demikian ketika ditemui Kosmo! selepas mengadakan Lawatan Kebajikan Santunan Kasih PPRPD Kelantan di Balai Polis Kuala Jambu dan Simpangan di sini semalam.
Mengulas lanjut, Shaari berkata, pihaknya juga membantu meningkatkan integriti anggota supaya imej Polis Diraja Malaysia (PDRM) sentiasa terjaga.

“Kita juga memberi rangsangan dan dorongan agar membantu masyarakat tanpa rasa jemu. Selain itu, ia juga dapat membantu dalam pelaksanaan tugasan anggota,” katanya. – K! ONLINE.


Artis veteran dibantu JKM
Oleh SITI A'ISYAH SUKAIMI

29 Disember 2020, 5:06 pm
PUTRAJAYA – Prihatin dengan kehidupan artis veteran di negara ini, Jabatan Kebajikan Masyarakat (JKM) menyampaikan sumbangan berbentuk barangan keperluan sekali gus meringankan perbelanjaan golongan terbabit terutama dalam situasi pandemik Covid-19 ketika ini.
Sumbangan tersebut disampaikan oleh Menteri Pembangunan Wanita, Keluarga dan Masyarakat, Datuk Seri Rina Mohd. Harun pada program penyerahan bantuan dengan kerjasama Persatuan Kebajikan Artis Veteran Malaysia (PKAVM).
Artis veteran, Maimunah Ahmad atau lebih dikenali sebagai Mak Jah, 72, berkata, dia bersyukur dengan sumbangan yang diterima itu dan menyifatkan ia penghargaan kepada golongan artis veteran sepertinya.
“Apabila dimaklumkan mengenai program bantuan ini, saya berasa gembira kerana ada sumbangan diberikan untuk artis veteran. Syukur kepada Allah atas bantuan ini dan saya menghargainya.
“Saya bersyukur kerana pada zaman sekarang ini, artis veteran dihargai ditambah ada pemberian bantuan dan kemudahan, tidak seperti dahulu,” katanya ketika ditemui pemberita di sini hari ini.
Dalam pada itu, Mak Jah berkata, dia juga bersyukur ramai pihak termasuk rakan yang prihatin dengan kehidupannya selain menerima bantuan bulanan RM350 daripada Baitulmal.

Malah, penyakit kanser rahim tahap satu yang disahkan beberapa tahun lalu juga semakin pulih namun, masih perlu bertemu doktor berhubung perkembangan kesihatannya.
“Saya juga kembali menjalani penggambaran pada tahun ini membabitkan tiga drama di bawah Fadzil Teh atau Haji Zeel (Zeel Production Sdn. Bhd.) dengan satu drama iaitu Lelaki Lingkungan Cinta sudah habis ditayangkan.
“Beliau (Haji Zeel) memberi kepercayaan kepada saya dan percaya saya boleh buat. Untuk syarikat production lain belum ada lagi,” katanya.
Seorang lagi penghibur era 1960-an, Datuk Jeffrydin, 72, ketika ditemui turut melahirkan rasa syukur berhubung program bantuan tersebut bagi meringankan beban golongan kurang berkemampuan dalam kalangan artis veteran.
“Waktu pandemik Covid-19 ini memanglah saya juga terkesan kerana semua program dibatalkan. Sepatutnya saya perlu ke Sarawak untuk menyertai satu program tetapi ia juga terpaksa dibatalkan,” katanya. -K!ONLINE


Penunggang maut nahas tiga kenderaan
Oleh KOSMO!

29 Disember 2020, 4:14 pm
Oleh ISWAN SHAFIQ ISA
SEBERANG PERAI – Seorang penunggang motosikal maut selepas dirempuh sebuah kereta dalam satu kemalangan di Jalan Berapit, Bukit Mertajam di sini hari ini.
Dalam kejadian kira-kira pukul 8.40 pagi itu, mangsa, Muhamad Zahid Azali, 25, meninggal dunia di tempat kejadian dipercayai akibat kecederan parah.
Ketua Polis Daerah Seberang Perai Tengah, Asisten Komisioner Shafee Abd. Samad berkata, kemalangan berlaku apabila sebuah kereta dari arah Bukit Mertajam menuju ke Berapit dipercayai cuba memintas sebuah kenderaan lain sebelum terbabas ke laluan bertentangan.
Kata Shafee, kereta yang terbabas itu kemudian bertembung dan melanggar motosikal mangsa dari arah bertentangan serta sebuah lagi kereta yang datang dari arah sama dengan motosikal.
“Akibat kemalangan tersebut, mangsa yang menunggang motosikal jenis Yamaha 135LC cedera parah serta meninggal dunia di tempat kejadian.

“Mayatnya kemudian dibawa ke Hospital Bukit Mertajam untuk bedah siasat,” katanya kepada pemberita, hari ini.
Ujar Shafee, ketika kejadian, cuaca berada dalam keadaan baik dan tiada kesan brek tayar dikesan di atas jalan raya yang lurus itu.
“Kes disiasat di bawah Seksyen 41 (1) Akta Pengangkutan Jalan 1987,” kata beliau. – K! ONLINE.


PKPD dikuatkuasakan di Kemta
Oleh EDDY AQMAL MOHAMED HAMIDI

29 Disember 2020, 5:17 pm
PETALING JAYA – Kerajaan hari ini mengumumkan pelaksanaan Perintah Kawalan Pergerakan Diperketatkan (PKPD) di Pusat Koreksional Kamunting (Kemta) Taiping, Perak susulan peningkatan kes positif Covid-19 di fasiliti berkenaan.
Menteri Kanan Keselamatan, Datuk Seri Ismail Sabri Yaakob berkata, sehingga 24 Disember lalu, sebanyak 1,490 saringan telah dilaksanakan terhadap tahanan di fasiliti berkenaan dan daripada jumlah itu seramai 50 individu telah didapati positif Covid-19.
“Susulan itu, kerajaan berpandukan nasihat serta penilaian risiko oleh Kementerian Kesihatan (KKM) telah bersetuju untuk melaksanakan PKPD di Kemta beserta kuaters bermula esok (30 Disember) sehingga 12 Januari 2021.
“Pelaksanaan PKPD ini bertujuan untuk mengawal kluster sedia ada dan menghalang penularan kepada banduan lain, kakitangan, ahli keluarga serta komuniti di luar Kemta,” katanya menerusi satu kenyataan di sini hari ini.
Dalam perkembangan berasingan, Ismail Sabri berkata, sejak 24 Disember lalu seramai 93,728 individu telah pulang ke tanah air melalui pintu masuk sempadan antarabangsa dan ditempatkan di 75 hotel serta 17 Institut Latihan Awam seluruh negara.
“Daripada jumlah tersebut, seramai 7,518 sedang menjalani proses kuarantin wajib manakala 540 telah dihantar ke hospital untuk mendapatkan rawatan manakala 85,670 pula telah dibenarkan pulang.

“Kesemua mereka yang menjalani kuarantin wajib ini telah pulang dari 36 negara antaranya Filipina, Thailand, Indonesia, Kemboja, Singapura, Vietnam, Brunei, Laos dan Qatar,”katanya.


Dua monyet mati kena renjatan elektrik
Oleh MOHD SYALMIZI HAMID

29 Disember 2020, 4:03 pm
SEBERANG PERAI – Dua ekor monyet mati dipercayai akibat terkena renjatan elektrik di Taman Rimba, Cherok Tok Kun, Bukit Mertajam di sini semalam.
Menurut Jurucakap Jabatan Bomba dan Penyelamat negeri, pihaknya menerima panggilan berhubung kebakaran sebuah pencawang elektrik pada pukul 2.20 petang.
“Ketika tiba di lokasi kejadian, bomba mendapati kebakaran itu berlaku dan terdapat dua ekor monyet yang mati terkena renjatan elektrik.
“Bomba telah membuat kerja pemadaman dan mengeluarkan bangkai monyet tersebut sebelum diserahkan kepada pihak pengurusan taman rekreasi itu,” katanya kepada Kosmo! hari ini.
Operasi itu dijalankan oleh anggota dan pegawai dari Balai Bomba dan Penyelamat Bukit Mertajam. – K! ONLINE


Pasar Awam Banting ditutup 10 hari
Oleh MOHD YUNUS YAKKUB

29 Disember 2020, 5:02 pm
KUALA LANGAT – Pasar Awam Banting di sini ditutup sementara selama 10 hari bermula hari ini.
Penutupan bermula pukul 1 tengah hari itu menerusi notis yang ditampal di pasar awam itu mengikut Seksyen 18 (1)(d), Akta Pencegahan dan Pengawalan Penyakit Berjangkit 1988 Oleh Kementerian Kesihatan (KKM).
Difahamkan terdapat peniaga di kawasan tersebut disyaki positif Covid-19 dan saringan akan dilakukan terhadap kesemua peniaga di situ.
Sementara itu, Yang Dipertua Majlis Perbandaran Kuala Langat (MPKL), Datuk Amirul Azizan Abd Rahim dalam kenyataannya memaklumkan, kerja-kerja semburan sanitasi awam akan dijalankan sepanjang tempoh penutupan premis tersebut.
Katanya, ia akan diseliakan dibawah Jabatan Pengurusan Sisa Pepejal dan Kesihatan Persekitaran, MPKL dan Pejabat Kesihatan daerah Kuala Langat bagi memastikan sanitasi awam tersebut
dilaksanakan mengikut Prosedur Standard Operasi (SOP) yang disarankan oleh KKM.
“Orang awam diseru supaya bersabar dan memberikan kerjasama yang sebaiknya serta patuh kepada SOP yang telah dikeluarkan oleh Majlis Keselamatan Negara (MKN) dan KKM,” katanya. – K!ONLINE


Selangor telah wartakan 60 peratus perkampungan Orang Asli
Oleh MOHAMAD NAUFAL MOHAMAD IDRIS

29 Disember 2020, 5:14 pm
SHAH ALAM- Kerajaan Selangor telah mewartakan pemilikan tanah secara tetap sebanyak 60 peratus daripada 74 kawasan perkampungan Orang Asli di seluruh negeri ini.
Pengerusi Jawatankuasa Tetap Pelancongan, Alam Sekitar dan Teknologi Hijau serta Hal Ehwal Orang Asli, Hee Loy Sian berkata, pewartaan itu dilakukan supaya perkampungan mereka tidak diganggu atau diceroboh oleh mana-mana pihak.
“Kerajaan negeri mahu segera mewartakan tanah perkampungan Orang Asli ini kerana kita dapati ada syarikat yang mahukan tanah mereka untuk melakukan projek pembangunan.
“Justeru, kita menyasarkan untuk mewartakan baki peratusan kawasan perkampungan Orang Asli itu dalam tempoh tiga tahun akan datang,” katanya pada sidang akhbar selepas menyerahkan peruntukan fasa kedua bernilai RM237,200 kepada badan agama Kristian di sini hari ini.
Beliau memberitahu, proses pewartaan tanah itu turut berdepan beberapa masalah seperti kawasan perkampungan terbabit berada di dalam tanah hak milik persendirian.
“Kalau tanah itu berada di rizab kerajaan atau hutan simpan kekal, tidak ada masalah untuk kita selesaikan.

“Namun, kalau terletak di tanah hak milik, prosesnya sukar sikit malah ada yang sampai ke mahkamah,” katanya.
Jelas beliau, kerajaan negeri telah memperuntukkan sebanyak RM1 juta pada tahun hadapan bagi pembangunan Orang Asli dan pewartaan tanah kampung-kampung terlibat. -K!ONLINE


Perjawatan kontrak ikut undang-undang
Oleh SITI A'ISYAH SUKAIMI

29 Disember 2020, 4:22 pm
PUTRAJAYA – Perjawatan kontrak untuk Jabatan Kebajikan Masyarakat (JKM) membabitkan 8,000 jawatan dibuat mengikut undang-undang dan prosedur biasa yang ditetapkan oleh kerajaan.
Menteri Pembangunan Wanita, Keluarga dan Masyarakat, Datuk Seri Rina Mohd. Harun menegaskan, perjawatan itu juga disuarakan oleh pihak JKM sendiri sekali gus perkara tersebut tidak perlu dipolitikkan.
“Bukan saya yang kata nak 8,000, tidak. Ia ada proses, penelitian selain unjuran dan ini bukan pelantikan saya kerana kita majukan kepada Kementerian Kewangan dan Jabatan Perkhidmatan Awam (JPA).
“Jadi proses ini mengikut prosedur seperti biasa. Ia bukan Rina Mohd. Harun melantik orang-orang ini…tidak. Kita buat mengikut prosedur yang ada dan kalau kontrak kerajaan, sudah pasti diiklankan mengikut prosedur.
“Semua yang nak dibuat oleh kementerian ini dipolitikkan. Berusahalah berubah demi kebajikan rakyat,” katanya ketika ditemui selepas majlis penyampaian sumbangan korporat kepada Yayasan Kebajikan Negara (YKN) di sini hari ini.
Pada masa sama, beliau berkata, pihaknya sedang menunggu kelulusan daripada Kementerian Kewangan dan JPA berhubung pelantikan seramai 1,122 pegawai perlindungan kanak-kanak dan pegawai akhlak pada tahun depan.

“Kelulusan ini bukan daripada saya tetapi tertakluk kepada Kementerian Kewangan dan JPA, kita mengusulkannya kerana kita rasa keperluan. Bukan saya yang melantik.
“Kalau hanya harap warga kerja JKM (melakukan kerja), mereka tidak berkemmpuan kerana ada kekangan dan bebanan,” katanya.
Sebelum ini, Rina dilaporkan berkata, Kementerian Pembangunan Wanita, Keluarga dan Masyarakat akan menambah sebanyak 8,000 perjawatan kontrak untuk JKM pada tahun depan.
Bagaimanapun, menerusi kenyataan oleh Ahli Parlimen Segambut, Hannah Yeoh dipetik berkata, Rina perlu mengutamakan pelantikan pegawai perlindungan kanak-kanak berbanding mengisi kekosongan jawatan kontrak dan menjadikan JKM sebagai cabang politiknya.
Terdahulu, pada majlis penyampaian sumbangan korporat kepada YKN, sejumlah RM250,000 disampaikan kepada yayasan tersebut iaitu RM150,000 melibatkan zakat Pharmaniaga dan RM100,000 daripada Ronald McDonald House Charities Malaysia (RMHC).
Sumbangan diserahkan kepada Rina oleh Timbalan Pengarah Urusan Pharmaniaga, Mohamed Iqbal Abdul Rahman manakala RMHC diwakili oleh Pengurus Besarnya, Nasri Nordin. -K!ONLINE


JKR Perak terima 705 aduan jalan rosak, 685 sudah dibaiki
Oleh SHAARANI ISMAIL

29 Disember 2020, 3:46 pm
IPOH – Jabatan Kerja Raya (JKR) Perak berjaya menyelesaikan 685 daripada 705 aduan berkaitan kerosakan jalan yang berlaku di seluruh negeri Perak.
Menteri Besar Perak, Datuk Saarani Mohamad berkata, di daerah Kinta yang menerima aduan tertinggi, JKR sudah memperbaiki 321 daripada 329 aduan kerosakan yang diterima.
“Di Kinta, kita dah capai 94.69 peratus penyelesaian, manakala di Kuala Kangsar 27 daripada 28 aduan diselesaikan manakala di daerah Kampar 14 daripada 15 aduan sudah diperbaiki.
“Tahniah kepada JKR Perak yang ambil tindakan segera dari semasa ke semasa, jika ada aduan dan jalan rosak kita akan ambil tindakan segera,” katanya.
Beliau berkata demikian kepada pemberita selepas menghadiri Majlis Penyampaian Bantuan Khas Mahasiswa Terkesan Covid-19 di Bangunan Perak Darul Ridzuan di sini hari ini.
Terdahulu, seramai 1,200 mahasiswa layak menerima bantuan berkenaan yang akan diagihkan mengikut fasa dengan 551 mahasiswa menerima pada fasa pertama manakala 649 lagi akan menerima bantuan pada fasa kedua.

Setiap mahasiswa akan menerima bantuan sebanyak RM150 setiap orang dengan peruntukan keseluruhan sebanyak RM200,000 yang disalurkan melalui transaksi atas talian.
Saarani berkata, kerajaan negeri amat prihatin dengan situasi semasa yang berlaku dan akan terus membantu bagi memastikan kebajikan rakyat diutamakan.  – K! ONLINE.